"Биз ўзбекларни енгиш осон эмас". Маҳмуд Муродов "Матч ТВ" телеканалига катта интервью берди » Ўзбекистон янгиликлари – Zamin.uz\nМуродов ёзда, Лас-Вегасда UFCнинг саралашида қатнашиш таклифини рад этганини айтди. Уни UFCнинг стандарт шартномаси (октагонга чиқиш учун 10 000 доллар, қўшимча ғалаба учун яна 10 000 доллар) қониқтирмаган. Чунки, у Чехияда кўпроқ пул ишлайди. Маҳмуд у ердаги маҳаллий промоушен - Oktagon нинг юлдузи эди.\nАслида Муродов 9 ноябрь куни Oktagon турнири доирасида Прагадаги 20 минглик аренада бўлиб ўтадиган жангга тайёргарлик кўраётган эди. Аммо, 16 сентябрь куни унга бироз кутилмаганда UFCдан таклиф бўлди. Яхши маблағ ва 12 кундан сўнг, яъни 28 сентябрь куни Копенгагенда ўтказиладиган турнирда октагонга чиқиш талаби. Маҳмуд бунга рози бўлди. Ундан муҳим жанг олдидан тўлақонли машғулотлар бажарилганидан сўнг дебют ўтказиш тўғри бўлмайдими, деб сўралди, у эса ҳайрон қолиб:\n- Нимани кутиш? Мен бу ерда тарих яратиш учун турибман. Мен UFCдаги биринчи ўзбек бўлмоқчиман, - деди.\nМуродовнинг италиялик Алессио ди Кирикога қарши жангги 12 кунлик тайёргарликни кўрсатиб берди. Маҳмуд дастлабки икки раундда рақибдан устун келди, аммо 3-раундда аллақачон толиқиб бўлганди ва бир нечта зарбаларни қабул қилиб олди. Шунга қарамай, Маҳмуд жанг якунида Ўзбекистонга UFCдаги дастлабки ғалабани келтирди.\n- Учинчи раундда сизга зарбалар таъсирини ўтказдими ёки чарчоқ?\n- Йўқ! Қайси зарбалар? Менинг бошим бетондан. Биз, ўзбекларни юта олишмайди. Бу чарчаш туфайли рўй берди. Мен рақибимнинг кучли зарбаси борлигини билардим. Шунинг учун кўпроқ фаол бўлиб, ҳаракат қилишим керак эди. Икки раундда бу ўхшади. Учинчи раундда эса бироз чарчадим. Ҳозир ақллилар нималардир деб ёзишмоқда. Аммо, тасаввур қилинг: менинг рақибим бу жангга 2-3 ой тайёргарлик кўрган, мен эса бу ҳақида 12 кун олдин билганман. Машғулотлар учун 5 кун бор эди ва жангдан 4 кун олдин Данияга учиб келдим. Шунга қарамай, шундай оғир жанг бўлганидан мамнунман.\n- Учинчи раундда қандай қилиб туриб бера олдингиз?\nМен ўзимга ўзим: "Шу ерда жанг қилмоқчи эдингми, шундай қил, сени онанг, отанг ва аканг томоша қилмоқда" дедим. Ўзбекистонда, уйимиз ёнида катта проектор ўрнатилган ва жанг ҳамма қўшнилар учун қўйиб берилганди. Шунда онам уччала раундни ҳам кўра олмаслигини айтди. "Нимага бунча узоқ", - дейди у. У асабийлашди, қўшнининг боласини қучоғига олди, юрди ва жанг тугашини кутди.\n- Флойд Мейвезер турнирдан сўнг сизга нимадир ёздими?\n- Биз телефонда гаплашдик ва ёзишдик. Флойд ғалабамдан хурсанд бўлди ва қачон қайтишимни сўради? Шунингдек, Чехия ва Ўзбекистондан жуда кўп одамлар қўнғироқ қилишди. Кўплаб чех жангчилари мени табриклашди. Меҳмонхона лоббисида ҳамма алькогол ичишни бошлади. Мен эса UFC жангчиларга тикланиш учун бериладиган кокосли сувни ичдим ва бутун пакетни ўзим билан хонамга олиб кетдим. Рақибим эса пиво билан олдимга келиб табриклади ва биргаликда ичишни таклиф қилди. Мен эса унга ичмаслигимни айтдим. Бу гапимдан жуда ҳайрон қолди. У менга жамоаси ушбу жангга қарши эканлигини, уни мен билан жангидан қайтармоқчи бўлишганини айтди. Жанг фақатгина у мен билан курашишни хоҳлагани учун бўлди. У яхши жангчи ва мен айнан шундай жангчи устидан ғалаба қозонганимдан мамнунман. Энди бу тарих: ўзбек 12 кундан сўнг бўладиган жангга рози бўлди, чиқди ва ютди.\n- Шартнома имзолашдан олдин Лас-Вегасда UFC президенти Дана Уайт билан кўришдингиз. Мулоқот нима ҳақида бўлди?\n- Мен унинг ёнига бордим ва сўрадим: "Менга шартнома беринг, ноябрда Москвада жанг қилиш имкониятини тақдим этинг. Бу менинг орзуим, у ерда мухлисларим кўп" дедим. У эса: "Ташвишланма. Биз сен ҳақингдаги барча нарсани биламиз" деди. Ҳозиргина жангдан сўнг Дананинг "Instagram"ини кўрдим. У жангдан олдин менинг расмимни қўйган экан. У ерда 500та изоҳ қолдирилган. Мухлисларим ажойиб. Айнан шунинг учун мен душанбаданоқ машғулотларга киришаман.\n- Энди UFC билан шартномангиз бор. Ҳали ҳам 9 ноябрь куни Москвада жанг қилишни хоҳлайсизми?\n- Зўр бўлар эди. Копенгагенда жанг қилишим икки ҳафта қолганда аниқ бўлганига қарамай, у ерга Чехиядан юзлаб мухлисларим ташриф буюрди. UFC Москвада қанча ўзбек мухлисларим борлигини кўрар эди. Москвадаги турнирлар файткардларга тўлиб бўлган ва мен у ерга боришни хоҳламайман. Келаси йил Россияда яна турнир бўлади ва биз у ерда албатта ҳозир бўламиз. Ким билан ва қаерда, бу муҳим эмас. Мухлисларим қаерга бўлса ҳам боришади. UFC билан шартнома имзолаганимда, MMA Ўзбекистонда қонунийлаштирилди, Энди мусобақалар расмий тарзда ўтказилиши мумкин. Менимча, шундай.\nАлишер Остонов тайёрлади\nЯнгиликлар » Спорт » "Биз ўзбекларни енгиш осон эмас". Маҳмуд Муродов "Матч ТВ" телеканалига катта интервью берди\n12:36 Коронавирус: Хитойдан қайтган Мўғулистон президенти карантинга олинди\n12:23 Бу йил баҳорда қандай об-ҳаво кутилмоқда?\n12:03 Президент: «Камбағал аҳоли вакилларини ишга олган корхона имтиёзга эга бўлади»\n11:40 Google Translate таржимонида 5 та янги тил пайдо бўлди\n11:23 Туркияда YouTube ва бир қатор ижтимоий тармоқлар блокланди\n10:52 ЖССТ раҳбари барча давлатларни коронавируснинг муқаррарлиги ҳақида ўйлашга чақирди\n10:30 Ҳонгконг ҳукумати 7 млнлик аҳолисига 1300 доллардан тўлайдиган бўлди\n10:27 Саудия Арабистони 7 та давлат фуқароларига туристик визалар беришни тўхтатди\n10:05 Эрон вице-президенти ҳам коронавирусга йўлиқди\n09:55 Коронавирус сабаб «Ювентус»—«Интер» ва А Сериянинг яна тўртта ўйини томошабинларсиз ўтади\n09:43 Германиялик эксперт ниқоб коронавирусга чалинишдан сақламаслигини айтди\n09:20 Жеки Чан ўз соғлиғи юзасидан маълумот берди\nБерен Саат туғилган кунидаги қизиқарли ҳолатларни бўлишди


LG IFA 2015да ўзининг уйда ҳордиқ чиқариш соҳасидаги стратегияси ҳақида гапириб берди\n11:14 / 11.09.2015\nLG премиал OLED телевизорлар ишлаб чиқариш сегментидаги инновацияларни ривожлантириш йўлидан бормоқда.\nБерлинда ўтаётган IFA 2015 кўргазмасидаги чиқишида LG Electronics (LG) компанияси раҳбарларидан бири компаниянинг йил охиригача OLED телевизорлар харидини жорий йилнинг бошидагидан кўра 5 баробар кўпроқ сотиш ва LG OLED’ни телевизорларнинг янги стандартига айлантириш бўйича режаларини ҳақида гапириб берди.\nLGHomeEntertainment компанияси президенти ўринбосари ва бош менежери Брайан Квон OLED телевизорлардан дақиқасига биттадан ортиқ сотиш учун қўлланиладиган 4 маркетинг йўналишлари ҳақида гапириб ўтди. Бу йўналишлардаги иш LG’нинг уйда ҳордиқ чиқариш воситалари бозоридаги етакчи ўрнини янада мустаҳкамлашга хизмат қилади: (1) жаҳон бозоридаги етакчилик, (2) OLED телевизорнинг бозордаги ўрнин ошириш учун кенг миқёсли маркетинг кампанияларини ўтказиш, (3) Smart телевизорлар платформаси сегментида етакчи позицияларни мустаҳкамлаш ҳамда (4) аудио ва видеомаҳсулотлардан кўриладиган даромадни ошириш.\nOLED телевизорларнинг моделларини кўпайтириш\nТасвирни қайта ишлаш функциясига (HDR) эга дунёдаги биринчи 4K OLED телевизорни таклиф қиларкан, LG бундан кейинги моделларга ҳам HDR технологиясини жорий қилиб боради. Кутилишича, 4K OLED модель дизайни, корпуснинг энг юпқа қисмида 4. 8 мм қалинлиги билан харидорлар диққатини тортади. LG яқинда OLED телевизорларининг кўплаб янги функцияларга, қизиқарли дизайн ечимларига эга кенг модель диапазонини таклиф эта олади. LG мутасаддиларининг ишонишича, янги OLED моделларининг чиқиши эълон қилиниши билан харидорлар унга янада кўпроқ диққат ажрата бошлайди, бу эса телевизор бозорида ўсишга олиб келади.\nТакомиллаштирилган маркетинг кампаниялари\nКомпания OLED телевизорлари сотилишини ошириш ҳамда OLED экранлар ишлаб чиқариш, дунёнинг энг йирик аэропортларига уларни ўрнатиш бўйича экскурсиялар ўтказиш борасида маркетинг кампанияларига маблағ киритишни режалаштирмоқда. LG OLED телевизорларига етакчи ташкилотлар ва асосий нашрларнинг ижобий муносабати истеъмолчиларга ҳам қизиқ бўлишидан шубҳаланмайди. Яқинда АҚШдаги нашрлардан бири LG OLED телевизорини йилнинг энг яхши телевизори деб атади, 65EG9600 модели эса ValueElectronics маиший техника ва электроника сотувчиси томонидан “Телевизорлар қироли” деб тан олинди.\nSmart телевизорлар платформаси сегментида етакчи позицияларни мустаҳкамлаш\nLG webOS платформасини кенгайтиришда, Smart телевизорлар учун Netflix ваYouTube сингари ҳамкорларидан кўпроқ контент, маҳаллий ишлаб чиқарувчилардан фильмлар, контент ва янги иловалар тўпламлари таклиф қилишда давом этади. Компания Amazon билан ҳамкорликда webOS 2.0да ишлайдиган телевизорларда контентни HDR форматда узатувчи сервисни ишга туширишни, шунингдек, webOS 2.0 платформасининг бепул функцияларини ўз ичига олувчи webOS 1.0 дастурий янгиланишни чиқаришни режалаштирмоқда.\nАудио ва видео сегментида кўриладиган даромадни ошириш\nLG мониторлар, рақамли экранлар ва аудио-видеомаҳсулотлар бўлинмасининг даромадини оширишга интилмоқда. Ультраюпқа экранларга эга рақамли экранлар моделларини тақдим этаркан, компания премиум тоифасидаги экранлар етказиб берувчи сифатидаги мавқеини янада мустаҳкамлашни режалаштирмоқда. У ўзининг томонлар нисбати 21:9 бўлган, 4K ечимни қўллаб-қувватловчи ясси ва қабариқ мониторларни таклиф этишда давом этади. Шунингдек, LG Bluetooth сегментида аудиомаҳсулотлар таклифини кенгайтиради, модел қаторига қабариқ саундбар ва портатив динамиклар қўшади. Уларнинг чиқарилиши ҳақида IFA 2015 бошланишидан бироз олдинроқ айтилган эди.


Бишкекдан АҚШ ҳарбийларини чиқариш шартлари муҳокама қилинди\nАҚШнинг Қирғизистондаги ҳарбий транзит маркази 2014 йилнинг 11 июлида ёпилади. Бишкек расмийлари мазкур қарорда собит эканликларини АҚШ Давлат департаменти делегацияси билан бўлган учрашув чоғида яна бир бор таъкидладилар.\nАҚШнинг Қирғизистондаги элчихонаси тарқатган маълумотда айтилишича, америка ҳарбий транзит маркази юзасидан музокара олиб бориш учун Бишкекка элчи Эрик Жон ораҳбарлигидаги делегация келган. Музокаралар тафсилоти АҚШ элчихонаси томонидан очиқлангани йўқ.\nҚирғизистон ташқи ишлар вазири ўринбосари Эрнес Ўтўрбаев АҚШ Давлат департаменти ва Мудофаа департаменти экспертларидан иборат делегация Бишкекдаги транзит марказини олиб чиқиб кетилиши шартларини муҳокама қилиш учун келганини билдирди.\n-Базани чиқариш куни яна бир марта келишиб олинди. Уни қай шаклда ва қандай шартлар асосида олиб чиқиб кетилиши масаласи муҳокама қилинди. Шунингдек, база олиб чиқиб кеьилгач, хавфсизликни таъминлаш масалалари ҳам муҳокама қилинди, -деди Эрнес Ўтўрбаев.\nБундан аввалроқ АҚШ томони ҳарбий транзит марказини фуқаровий транспорт хабига айлантириш ниятида эканини билдирган эди. Бироқ расмий маълумотга қараганда, учрашув пайтида бу мавзу кўтарилган эмас.\nҚирғизистонлик айрим сиёсатчилар, мамлакатдан АҚШ ҳарбийларининг чиқарилиши Бишкек ва Вашингтон иқтисодий-сиёсий алоқаларига путр етказиши мумкинлигидан ташвиш билдирмоқдалар. Лекин бир қатор сиёсатшунослар Қирғизистон Марказий Осиёдаги сув-энергетика заҳиралари жамланган нуқта ва минтақдаги демократик давлат бўлгани туфайли ҳам АҚШ бу мамлакатни таъсир доирасидан чиқармаслик мақсадида алоқаларни мустаҳкамлашга ҳаракат қилади, деган фикрдалар.\nҚирғизистондаги АҚШ элчихонасининг билдиришича, мамлакатдан Америка ҳарбийларининг чиқарилиши Қирғизистон билан хавфсизлик соҳасида олиб борилаётган ҳамкорликка салбиқ таъсир кўрсатмайди.\n-Биз хавфсизлик соҳасида террорчилик ва наркотик савдосига қарши курашдан ташқари барқарорликни сақлаш имкониятларини ошириш, чегарани қўриқлашни яхшилаш каби ишларни ҳам амалга оширамиз. Қирғизистондаги АҚШ ҳарбий транзит маркази хавфсизлик солҳасидаги ҳамкорликнинг бир қисми эди, холос,-деди Бишкекдаги АҚШ элчихонасининг жамоатчилик билан алоқалар бўлими расмийси Жухано Фернандо.\nҚирғизистон парламенти жорий йилнинг 20 июнида АҚШ ҳарбийларини мамлакатдан чиқариш тўғрисида қарор қабул қилган эди. Мазкур қарор 26 июнда президент Атамбаев томонидан тасдиқланди. Мазкур қарорга асосан АҚШ ҳарбийлари Бишкекдан 2014 йилнинг 11 июлигача олиб чиқиб кетилиши шарт.\nАҚШ ҳарнбий базаси Қирғизистонга 2001 йилда жойлаштирилган эди. 2009 йилда собиқ президент Бакиев базани Қирғизистондан чиқариш ваъдаси эвазига Россия билан 2 миллиард долларлик кредит шартномасини имзолаган эди. Бироқ мазкур база номи ҳарбий транзит маркази деб ўзгартирилди ва Қирғизистон чиқарилмади. Бунинг ортидан Москва билан Бишкек алоқлари кескин ёмонлашган эди. Транзит марказида икки мингдан ортиқ одам меҳнат қилади. Уларнинг 700 нафари қирғизистонликлардир.\nРасмий маълумотларда айтилишича, АҚШ ҳарбий базаси учун ҳар йили Қирғизистонга 60 миллион доллар ижара ҳақи тўлаган.


Пайғамбар алайҳиссаломни тушда кўрмоқлик ҳақида | Azon.uz - Ахборот-таҳлилий портал\n32558 21:00 10.01.2021\nИ з о ҳ. Аллоҳ таоло пайғамбаримизнинг ҳаётларида ўзларини қандай шайтоннинг таъсирларидан саломат сақлаган бўлса, вафотларидан кейин ҳам суратларини унинг касридан маҳфуз сақлагандир.\n323. Язид Форсий розияллоҳу анҳу мусҳаф ёзар эдилар. Бир кеча тушларида Расулуллоҳ соллаллоҳу алайҳи васалламни кўрдилар. Ибн Аббос розияллоҳу анҳумо у замонда тирик эдилар. Тушларини у зотга баён қилдилар. Ибн Аббос дедилар: Расули акрам соллаллоҳу алайҳи васаллам дегандиларки, шайтон ўзини менга ўхшатиб кўрина олмас. Кимки мени тушида кўрса, у ҳақиқатда мени кўрибди. Кейин ибн Аббос Язид Форсийга дедилар: Сен ўша тушда кўрган одамингнинг шаклларини баён қила оласанми? Язид Форсий деди: Ҳа. Баён қила оламан: у зот қоматда ҳам жисмда ҳам мўътадил бир зот эдилар. (Яъни, на узун ва на қисқа, на семиз ва на ориқ, ўрта бир ҳолда эдилар). Муборак ранглари оққа мойил, буғдойранг эди. Кўзлари сурма қўйилган, оғизлари кулиб турган, юзларининг мудаввирлиги ярашган, соқоллари қалин, юзларини ихота этган ва сийналарини ёпган эди.\n325. Абдуллоҳ ибн Муборак раҳимаҳуллоҳ дедилар: Эй, мусулмон, агар қози ёки ҳакам бўлиб қолсанг, Расулуллоҳ соллаллоҳу алайҳи васаллам ва саҳобаи киром розиёллоҳу анҳум йулларидан ажралмагин.\n326. Имом ибн Сирин раҳимаҳуллоҳ дедилар: “Дин илмларини кимлардан олаётганингизга қаранглар” деган сўзлар ҳадисдандир.\nМахсус Илм Ислом\n361 20:05 08.12.2021\n340 19:00 08.12.2021\n261 18:00 08.12.2021\n235 17:05 08.12.2021\n907 16:29 08.12.2021\n727 16:05 08.12.2021


Никарагуада президент Даниэль Ортеганинг инаугурация маросими бўлиб ўтди\n10:13 / 11.01.2017\nНикарагуа пойтахтида президент Даниэль Ортеганинг лавозимига киришишга бағишланган тантанали маросим бўлиб ўтди. 2016 йилнинг ноябридаги сайловда ишончли ғалабани қўлга киритган сиёсатчи кетма-кет учинчи бор давлат раҳбари лавозимига киришди. Унинг рафиқаси Росарио Мурильо эса вице-президент бўлди.\nМанагуадаги инқилоб майдони маросим ўтказилган жойга айланди. Унда Венесуэла, Гондурас ва Сальвадор президентлари Николас Мадуро, Хуан Орландо Эрнандес ҳамда Сальвадор Санчес Серен, Тайвань маъмурияти раҳбари Цай Инвэнь, шунингдек, Куба, Доминикан Республикаси ва бошқа давлатлар раҳбарият вакиллари иштирок этишди.\nМаълумот учун, Ортегани 2016 йилнинг ноябридаги сайловларда овоз берувчиларнинг 72 фоизи қўллаб-қувватлади. Унинг бош рақиби Максимино Родригес эса атиги 15 фоиз овоз тўплашга муваффақ бўлди. Конституцияга кўра Никарагуа президенти ва вице-президенти беш йиллик муддатга сайланади.\nОртега илк бора 1985 йилда президент бўлган. У 2007 йилда яна ҳукумат тепасига келди. Никарагуа унинг раҳбарлиги остида 2008-2009 йиллардаги глобал иқтисодий инқироз оқибатларини енгиб ўтди ва мамлакатдаги қашшоқлик даражаси 2009-2014 йилларда 42,5 фоиздан 29,6 фоизга қадар туширилди.\nАҚШ вице-президенти Никарагуа байроғини Исроилники деб ўйлади\nДаниэль Ортега: Никарагуа президентлигига қадар босиб ўтилган йўл


Спикер томорқа ер эгалари билан учрашувлар ўтказди - Халқ сўзи\n13:25 13 Май 2020 Сиёсат\nПандемия шароитида карантин қоидаларига қатъий риоя этилган ҳолда жойларда аҳоли билан очиқ мулоқотлар ўтказилиб, деҳқон, фермер хўжаликлари ва томорқа ер эгалари фаолияти билан уйма-уй юриб, батафсил танишилди.\nТуманнинг “Навоий” маҳалла фуқаролар йиғинидаги 500 нафар хонадонда шахсий томорқадан унумли фойдаланиб келинмоқда. Айниқса, иссиқхоналарда булғор қалампиридан юқори ҳосил олиш йўлга қўйилган.\nСенат вакиллари биргина Чўлпон кўчасидаги 90дан ортиқ хонадондаги иссиқхоналарда мева-сабзавот етиштиришдан мўмай даромад олинаётганлигига гувоҳ бўлишди. Чунки ҳар бир ҳовлида 2 тадан 8-10 тагача камхарж, ихчам иссиқхоналар қурилган.\n—Карантин шароитида моддий таъминотда айрим муаммолар юзага кела бошлади. Оиламиз билан ҳамжиҳат меҳнат қилиб бу қийинчиликларга барҳам бердик, — дейди хонадон соҳибаларидан бири Мастура Раҳмонова. — Оилада 6 нафармиз, ҳамма томорқадаги юмушлар билан банд. Мана шу иссиқхонадан бир йилда 3-4 марта ҳосил оламиз. Ҳозир бозорда булғор қалампири харидоргир, килоси 18-20 минг сўмдан сотиляпти. Ер бундан бўшагач, бодринг, кузга бориб, унинг ўрнига тўқсонбости экинлар экамиз.\nУшбу маҳалладаги Анвархон Сайбурхонов, Асрор Абдужабборов, Раҳимтўра Қоиров, Абдукарим Қоиров сингари ўнлаб тадбирли кишилар томорқанинг ҳадисини олишган. Ҳовлиларда бир қарич бўлса-да, бўш ернинг ўзи йўқ. Шу туфайли бор-йўғи, 5-6 сотих томорқадаги иссиқхоналарда бир йилда 3-4 маротаба ҳосил олишга эришмоқда. Даромад эса бинойидек.\nОлий Мажлис Қонунчилик палатаси Спикери ва бошқа меҳмонлар тумандаги томорқа ер эгалари билан суҳбатда уларнинг бу борадаги иш тажрибаси билан яқиндан танишишди. Томорқадан самарали фойдаланилганда фуқарога солиқ имтиёзлари берилиши ва имтиёзли кредитлар ажратиш борасидаги ишлар жараёни ҳам ўрганилди.\n—Иссиқхонани такомиллаштириб, томчилатиб суғориш тизимига ўтказмоқчиман, — дейди фуқаро Ёрқин Раҳмонов. — Бироқ бу иш каттагина маблағ талаб қилади. Банк кредитисиз уни уддалаш қийин. Олий Мажлис Қонунчилик палатаси Спикери бу ташаббусимизни қўллаб-қувватладилар. Уч кун муддат ичида имтиёзли кредит олишимизнинг имконияти туғилди.\nТумандаги “Мингтепа” маҳалласида боғбонлар сулоласи истиқомат қилишади. Шу боис бўлса керак, қадимдан бу ернинг узуми харидоргир.\n—Ҳудудимиздаги 575 та хонадоннинг деярли барчасида 60 гектардан зиёд токзорлар мавжуд, — дейди МФЙ раиси Абдурашид Абдуғаниев. — Маҳалладаги 10 та деҳқон хўжалиги ҳам узумчиликка ихтисослаштирилган. Хонадонлар тепалик ва лалми ерларда жойлашган бўлса-да, мингтепаликлар ток парваришида ўзига хос мактаб яратишган.\nМаҳалладаги “Аббосхонов Абдусамадхон” деҳқон хўжалиги узумзорида айни вақтда эртаки “Наманган чиллакиси”, “Хусайни”, “Чарос” навли узумлар парваришланмоқда. Хўжалик раҳбари Акмалхон Аҳроровнинг таъкидлашича, токзорлар оилага аллақачон даромад келтира бошлаган. Чунки, ҳозир бозорда турли хил витамитнларга бой ток баргининг савдоси чаққон. Маҳалла аёллари бу ишдан кунига 200 минг сўмгача фойда олишмоқда. Агар ток оралари ва ишкомлар остида баравж ўсаётган ширин жўхори ҳамда бошқа тезпишар экинларни ҳисобга оладиган бўлсак, боғбонлар ердан йилига 3 марта ҳосил олишяпти.\nСенат вакилларининг кейинги манзили “Новкент” маҳалласидаги шахсий ёрдамчи хўжаликлари бўлди. Истиқлол кўчасидаги 3-уйда яшовчи Худойберди Пўлатов 4 сотих майдонга қулупнай, помидор, булғор қалампири ва кўкатлар эккан. Майдон атрофига мевали дарахтлар ўтқазилган, иҳота ўрнида малина буталари, яшил деворда эса резаворлар пишиб етилмоқда.\nҚўшни ҳовлидаги Зоир Имомназаров хонадонида эса 4 сотихга “Пекас” навли 50 кг картошка экилган. Шу жойнинг ўзидан 700 кг ҳосил олиш мўлжалланмоқда. Кейинги экин кўкат ва сабзавотлар бўлади.\nОлий Мажлис Қонунчилик палатаси Спикери Нурдинжон Исмоилов кичик майдонлардан самарали фойдаланиб, аҳоли эҳтиёжи учун зарур маҳсулотларни етиштираётган пискентликлар билан дилдан суҳбатлашди.\nАйтганча, Шахсий ёрдамчи хўжалигида асалари боқиб, бол етиштириш истагида бўлган Худойберди Пўлатовга икки кун муддатда имтиёзли кредит олиш имконияти туғилди.


Ўзингдан чиққан балога, қайга борай давога...\n04.05.2019 13:34 0 2935\nФото: «EU vs Disinfo»\nБолалигимда қишлоғимизда оёқ кийимлари ишлаб чиқариладиган фабрика ишга тушган эди. Халқ тилида «Обувной» деб номи чиққан бу фабрикага бизнинг ва атрофдаги қишлоқлардан мактабни битирган ёшлар ишга кира бошлашди. Ўша йили мактабни тамомлаб ўқишга киролмаган опам ҳам келаси йилгача шу фабрикада ишлаб туришни лозим топди. Унга қўни-қўшни қиз-йигитлар қўшилди. Ўшанда уларнинг барчаси бир муаммога дуч келишган эди: ишга кириш учун ариза рус тилида ёзилиши керак экан!\nБуни ҳамма табиий қабул қилган. Сабаби у пайтларда «иккинчи она тилимиз» ҳисобланган рус тили амалда алақачон биринчиликка чиқиб олган эди. Ҳеч ким, бу фабриканинг раҳбарлари ўзимизнинг одамлар, ҳаммаси ўзбек, ишловчилар ҳам ўзбеклар, аризани ўзбек тилида ёзса ҳам бўлардику, демаган, очиғи бу ҳақида ўйлаб ҳам кўришмаган. Рус тилида ёзилади, тамом-вассалом. Хуллас, кимдир рус тили ўқитувчисининг олдига чопади, кимдир «армияда ўрис тилини ўрганиб келган» акаси ёки бирор қариндошидан ёрдам сўрайди. Аризалар қайта-қайта ёзилади, қайта-қайта йиртилади... Ишқилиб, амаллашади. Бу энди ўтган қирқ йиллик гаплар.\nМустақилликка эришганимизга ҳадемай 28 йил бўлади. Ўзбек тилига Давлат тили мақоми берилганига эса 30 йил бўлди! Хўш, нима ўзгарди?!.\nЯқинда вилоятда яшайдиган бир қариндошимиз телефон қилиб ёрдам сўраб қолди. У аёлнинг анча йиллардан бери ҳар икки-уч ойда фарзандини Тошкентдаги клиникалардан бирида даволатиб туришини биламан. Катта пул сарфлайди. Лекин бемор кўп, синчиклаб текширувлар, таҳлиллар ҳар бир беморга анча вақт олади. Шу боис олдиндан навбатга ёзилиш керак. Муолажалар яхши самара бераётгани учун улар эринишмайди сира. Навбатга ёзилади, клиника ходимлари қабул кунини белгилашади ва қабулдан бир кун олдин ўзлари мижозга телефон қилиб айтишади. Ҳаммаси рисоладагидек. Мендан ёрдам сўраганининг сабаби эса...\nЎша аёл икки ой олдин ҳам текширувга олиб келган ўғлини. Текширишган, муолажала натижалари таҳлил қилинган ва янги муолажалар ёзиб берилган. Врач кўрсатмаси билан 250 000 сўмга қанақадир аппаратга ҳам туширган фарзандини ва кейинги сафар келишини рўйхатга ёздиришни ҳам унутмаган. Белгиланган сана яқинлашганда клиникадан унга телефон қилишган, лекин унинг телефони «доирадан ташқарида» бўлгани боис улана олишмаган. Клиникадан қўнғироқ бўлганини билган аёл ўзи сим қоққан. Гўшакни русийзабон ходим олган ва рус тилида навбати ўтиб кетганини, яна навбатга ёзиб ўзи телефон қилишини айтган. Лекин қўнғироқ қилмаган. Муаммо шундан бошланган. Ҳар сафар клиникага қўнғироқ қилганида ўша ходим рус тилида жавоб берган, унинг гапларини амал-тақал тушуниб олган аёлнинг ўзбек тилидаги жавобларига парво ҳам қилмаган. Ахир, кун ўтяпти, белгиланган вақт ўтиб кетса, бемор қайтадан 250 минг тўлаб яна аппаратга тушиши керак-да. Кейинги сафарлар эса унинг овозини эшитибоқ гўшакни тарақлатиб қўйиб қўйиш бошланган...\nУндан клиника рақамини олиб қўнғироқ қилдим, ўша ходим олди гўшакни. Ўзбек тилида гапиришни бошладим. «Что вы говорите?» Мен эса ўзбекча гапиришда давом этдим. Ниҳоят, у ёрилди: «Я не понимаю узбекский». «Унда ўзбек тилини биладиган ходимга беринг гўшакни». Ҳайтовур, ўзбек тили, деганимдан уқиб олди шекилли, «сейчас», деб, шеригини чақирди... Салом-аликдан сўнг вазиятни тушунтирдим, муаммо ҳал бўлди, қариндошим бемор ўғлини навбатдаги кўрикдан ўтказиб кетди.\nМени миллатчиликда айлайдиганлар ҳам топилиши аниқ. Лекин, Ўзбекистонда давлат тилини билмаслигини уялмай айтаётганларни кўз олдингизга келтирсангиз, бундан тийилган бўлардингиз. Айниқса, бу ҳолатни юқорида тилга олганим 40 йиллик ҳолат билан таққосласангиз.\nЯқин бир гуруҳ фаоллар (аксарияти маданият ходимлари)нинг Ўзбекистон қонунчилигига ўзгартиш киритиб, рус тилига расмий тил мақомини бериш таклифи билан чиққанини ўқиб, ўша «фаоллар» орасида халқимиз севадиган, ардоқлайдиган шахсларнинг ҳам борлигидан рости лол бўлиб қолдим. Чунки соф ўзбекча исм-фамилиялари-да «ўрисча жаранг сочадиган» (бу ғализ жумлани ишлатишни ҳам, ишлатганларни ҳам ёқтирмасам-да, айни вазиятда қўллашни лозим кўрдим)лар билан уларнинг ҳамфикр эканлигидан дилим ранжиди. Тўғри, бир менинг ранжишим ҳеч нарсани ўзгартирмайди, уларнинг қарашини ҳам, лекин жим турмаслик ҳам керак-ку.\nЭҳтимол, улар, биз ўзбек тилига қарши эмасмиз, фақат рус тилига расмий мақом бериш таклифини (аслида бу уларнинг талаби) илгари сурдик, холос дейишлари мумкин. Хўш, шундай ҳам дейлик. Нима фарқи бор? Бу таклиф ўзлари каби ўзбек бўлса ҳам, ўзбекча куйласа ҳам, оилада, яшаш тарзида русча анъаналарга содиқ бўлган яна қанча-қанча «фаоллар»ни руҳлантирадими? Албатта! Ёки бу ёғи «Ўзингдан чиққан балога, қайга борай давога»ми?\nУларга ҳамма бирдек танийдиган ва ҳурмат қиладиган Фаррух Зокиров орқали шундай мурожаат қилишни лозим топдим:\nҲурматли Фаррух ака, бу таклифга имзо қўяётганда нимани ўйладингиз билмадиму, аммо жуда нотўғри қадам ташлагансиз. Содда қилиб айтганда, провакацияга бош қўшгансиз. рус тили нуфузини собиқ иттифоқ давлатларида қайта тиклаш ва шу орқали аста-секин бошқа талаб-истакларини ҳам илгари суришни мақсад қилган, бу йўлда жуда катта маблағ сарфлаётган рус пропагандаси ноғорасига ўйнагансиз.\nБалки сизга фарқи йўқдир, лекин шундай бўлгудек бўлса, рус тили расмий мақомдан осонлик билан, 40 йил аввалгидек, «иккинчи она тили» даражасига чиқиб олади.\nБирор давлат идораси ёки муассасага ишимиз тушса, гўшакни ўзбек тилини биладиганга беринг, деёлмайди ҳеч ким. Нафақат русийзабонлар, ўзбек тилини била туриб жўрттага русча гапирадиган «ўта маданиятли ўзбеклар» ҳам борлигини инобатга олсак, бунинг оқибатлари яхшиликка олиб келмайди. Юқорида мисол келтирганимдек, клиникага иши тушган бемор, у ҳатто бир умр уйдан чиқмаган одам, аёл, она бўлса ҳам, шу муаммога дуч келса, ё даволанишдан воз кечиб қўяқолади, ёки рус тилини биладиган қўшнисиникига чопади.\nТаклифингизда келтирган «рус тили орқали ўзбек миллати нафақат буюк рус маданияти, балки жаҳон маданияти ва илм-фани билан танишгани, ўзбек олимлари ва адиблари рус тили орқали дунёга танитилгани ҳамда дунёни танигани»дек важ-карсонингизга кўз юмган ҳолда «миллионлаб ўзбеклар рус тилини билмагани учун Россияда ишлаётганда қийналмоқда» деган иддаоингизга бефарқ бўлолмадим.\nҚизиқ, сиз Россияда ишлаётган ватандошларимиз ҳақида қайғуряпсизми ёки уларни ҳам руслаштиришни истаяпсизми? Майли, сизнингча ҳам бўла қолсин. Нима, Россияда ишлаш учун рус тилини сизнинг даражангизда билиш шартми? Ёки рус тилини зўр биладиган қора ишчига Россияда бирор мансаб беришармикин? Унга муносабат ўзгариб қолармикан? Мана яқиндагина Россия фуқаролигини олган асли ўзбекистонлик ёш аёл купа-кундузи миллатчи шахс томонидан ўзи ишлаётган магазинда пичоқлаб ўлдирилди. Уч фарзанди чирқиллаб қолаверди. Ҳеч ким, ҳой, бу аёл ўзимизнинг фуқаро, деб ёнини олмади-ку. Ўзи шундоғам АҚШ ва Европа санкцияларидан ҳолдан тойиб бораётган Россия юртдошларимиз учун жозибасини йўқотиб бораётган бир пайтда бу фикрни айтиш кулгули эмасмикин? Ундан кўра, хорижда ишлашни истовчи ёшларимизга инглиз, немис, француз тилларини ўргатиб, Европага жўнатайлик, кўпроқ маош олишади қайтанга. Меҳнат хавфсизлиги ҳам яхшироқ таъминланади. Мана, яқинда ҳукуматимиз БАА билан келишувга эришди. Энди миллионлаб ўзбеклар Россиядан кўра кўпроқ маош тўлайдиган ва хавфсиз бўлган Амирликларга бориб ишлашлари мумкин бўлади. У ҳолда, араб тилини ўргатиш керак эканда...\nГапирсак гап кўп. Ўзбекистонда рус тили бўйича шундоғам ҳеч қандай муаммо йўқ. Истаган одам боласини рус тилли боғча ва мактабларга беришяпти. Жамиятда ҳам русийзабон ҳамюртларимиз бирор муаммога дуч келишгани йўқ, келишмайди ҳам. Рус тилини сиёсийлаштириш, ундан қандайдир мафкура қуроли сифатида фойдаланмаслик керак.\nУндан кўра, юртимиз зиёлилари, санъат ва маданият арбоблари бир ёқадан бош чиқариб, ўзбек тилимизнинг том маънода Давлат тили даражасига олиб чиқиш учун ҳаракат қилишлари лозим. Қайсидир бошқа давлатнинг сиёсий қарашларини ифодаловчи пропаганда қутқуларига учмасдан, мамлакатимиз, миллатимиз, тилимиз равнақи йўлида жипс бўлишимиз даркор! Ахир, айтишадику, бўлинганни...\nУсмонжон Йўлдошев, журналист\nЎзбек тили рус тили пропаганда\nЖамият 16/09, 17:40\nФуқаролик учун тил билиш: бу биз учун нега аҳамиятли?\nТехнология 15/08, 09:51


Ҳамид Актамов: «Ҳакам футболчимни куракда турмайдиган тарзда ҳақорат қилган. Бу масалада охиригача бораман»\nЎзбекистон Суперлигаси 22-туридан ўрин олган «Пахтакор» - «Қизилқум» учрашувидан сўнг (4:2), навоийликлар бош мураббийи Ҳамид Актамов матбуот анжуманида ҳакамларни кескин танқид остига олди.\n«Ассалому алайкум, бугунги ўйин ҳақида нима ҳам дея олардим? Ҳар доимги кино давом этяпти. Ҳакамларга қачон инсоф киради? Эътирозларимизни ёзяпмиз, юқори идорадагилар уларни бефарқ қолдиришмайди, деб умид қиламиз. Менимча, бугун ёмон ўйин кўрсатмадик. Иккала пенальти ҳам нотўғри белгиланди. Билмадим, бунинг охири нима бўлади, қачон бу каби ишлар тугатилади? Бир қатор ҳакамларнинг жиддий жазоланишига қарамай, уларнинг фаолиятида ўнгланиш кузатилмаяпти. Мен ҳакамликдан норозиман.\nҲакамлар нима қарор чиқарса ҳам, қонунга тўғри келаверади. Лекин тўп футболчининг қўлига тегмади. Ислом (Тўхтахўжаев) ҳеч қачон ёлғон гапирмайди. Қўлга теккандек тасаввур уйғотган бўлиши мумкин, аммо оёққа тегди. Иккинчи пенальтида қоида жарима майдони ташқарисида бузилди, лекин 11 метрга ишора қилинди. Ҳакамнинг ўзи ҳам дастлаб жарима зарбаси белгилаганди, кейин унга ким нима деди — пенальти белгилаб юборди. Майли, ҳакамлар 50-50 вазиятларни ҳам уларга берсин, лекин ўйинни тўғри бошқарсин. Охирги 2-3та ўйиндан бери ҳакамларнинг хатоси туфайли дуранг ўйнаймиз, мағлубиятга учраймиз. Очиғи, футболдан ҳам тўйиб кетдик.\nЖисмоний ҳолат? Жамоам яна 2 тайм футбол ўйнаши мумкин эди. Ҳакамнинг қарорлари сабаб руҳан синишди. Ислом Кенжабоевни ҳакам куракда турмайдиган сўзлар билан сўкибди. Мен буни ёзаман, охиригача бораман. Мисол учун, биринчи пенальти белгиланган вазиятда аввалроқ жарима зарбаси бўлган эди. «Пахтакор» футболчилари қанотда амалга оширилган фол учун деярли майдон марказидан тўпни ўйинга киритишларига рухсат берилди ва вазият сўнгида ноҳақ пенальти белгиланди.\nФутболимиз ҳаққоний бўлиб, ривожланишига ҳакамларнинг ҳам ёрдами керак. Улар учрашувни тўғри бошқарса, футбол ривожига ҳисса қўшган бўлади», - деди Актамов.\nМаълумот учун, «Пахтакор» - «Қизилқум» баҳсини Фирдавс Норсафаров бошчилигидаги ҳакамлар бригадаси бошқариб борди.


Бугун Ўзбекистонда ҳарорат 42 даражага кўтарилади - Darakchi\nЖАМИЯТ 24.06.2022, 08:38\nЎзбекистон Гидрометеорология хизмтаи хабарига кўра, бугун кундуз куни Ўзбекистон бўйича ҳаво бироз булутли бўлади, баъзи жойларда ўзгариб туради, ёғингарчилик кутилмайди. Тоғ олди ва тоғли ҳудудларда сел-сув тошқин ҳодисалари юзага келиши мумкин. Шамол 7-12 м/с тезликда эсади. Ҳаво ҳарорати 34-39° гача, шимолда, жанубда ва чўл ҳудудларда 40-42° гача кўтарилади.\nПойтахтимизда ёғингарчилик кутилмайди. Шамол шарқдан 3-8 м/с тезликда эсади. Ҳаво 35-37° гача исийди.\nТоғ олди ва тоғли ҳудудларда баъзи жойларда қисқа муддатли ёмғир ёғиши, момақалдироқ бўлиши мумкин. Момақалдироқ пайтида шамол 15-20 м/с гача кучайиши мумкин. Ҳарорат 20-25° бўлади.\n"Ўзгидромет" хабарига кўра, бугун кундуз куни Ўзбекистон бўйича ёғингарчилик кутилмайди. Баъзи жойларга туман тушиши мумкин. Ҳаво 5-10° илиққача исийди.Пойтахтимизда ёғингарчилик кутилмайди. Шамол 3-8 м/с тезликда...


ЕИ ташқи ишлар мутасаддиси Боррель: Россия билан алоқалар бурилиш нуқтасида\n20 май 2022, Тошкент вақти: 16:29\nЕвропа Иттифоқининг ташқи ишлар мутасаддиси Жозеп Боррель (ўнгда) Москвада Россия ташқи ишлар вазири Сергей Лавров билан учрашди.\nЕвропа Иттифоқининг ташқи ишлар мутасаддиси Жозеп Боррель блок ва Россия ўртасидаги муносабатлар «бурилиш нуқтасида» эканини айтди.\nБоррель 7 февраль куни блог ёзиб, Россияга ташрифи «жуда мураккаб» бўлганини билдирди.\n«Тажовузкор руҳда ўтказилган матбуот анжумани ва ташрифим давомида уч нафар ЕИ дипломати мамлакатдан чиқариб юборилгани Россия ҳукумати ЕИ билан конструктив мулоқот қилиш учун ушбу имкониятдан фойдаланишни истамаганини кўрсатади», - деб ёзди Боррель ўз постида.\n5 февраль куни Боррель билан ўтказилган матбуот анжумани давомида Россия ташқи ишлар вазири Сергей Лавров ЕИни «ишончсиз ҳамкор» деб атади.\nРоссия расмийлари Швеция, Польша ва Германия дипломатларини 23 январь куни ҳибсга олинган мухолифатчи Алексей Навальний ҳимоясига ўтказилган норозилик намойишида қатнашишда айблаб, мамлакатдан бадарға қилди.\nБоррель ЕИни «Россия билан муносабатларимизни қандай йўналишда олиб кетиш ҳақида чуқур ўйлаб кўришга ва қатъият билан ҳамда бирдамликда чора кўришга» чақирди.


Концерт-томоша фаолиятини лицензиялаш учун давлат божи ўзгартирилди\n21:13 / 29.12.2015\nЎзбекистон Республикаси Президентининг “Асосий макроиқтисодий кўрсаткичлар прогнози ва Ўзбекистон Республикаси Давлат Бюджетининг 2016 йилги параметрлари тўғрисида”ги қарорига кўра Вазирлар Маҳкамасининг 9 декабрдаги “Концерт-томоша фаолиятини амалга ошириш тартибини янада такомиллаштириш чора-тадбирлари тўғрисида”ги қарорга ўзгартиш ва қўшимчалар киритилди.\nЖумладан, концерт-томоша фаолиятини лицензиялаш учун давлат божи ҳажми оширилиб, унинг тўланиш жараёнига ўзгартишлар киритилди.\n2016 йилдан бошлаб бундай фаолият билан шуғулланиш ҳуқуқи учун давлат божи 30 фоизга ошди. У дифференциацияланган ўлчамларда, энг кам ойлик иш ҳақига қараб, “Ўзбекнаво” эстрада бирлашмаси тузадиган рейтинг гуруҳига кўра белгиланади. Юридик ва жисмоний шахслар бу фаолият тури бўйича бошқа солиқ ва мажбурий тўловларга тортилмайди. Аммо улар концерт фаолияти билан боғлиқ бўлмаган айрим солиқларни тўлашлари лозим бўлади.\nЭнди давлат божи учун тўлов лицензияга талабгорлар томонидан лицензияловчи органнинг махсус ҳисобига ўтказилади. Пул қуйидагича тақсимланади: 30 фоиз – республика бюджетига; 70 фоиз – Эстрада санъатини ривожлантириш жамғармаси ҳисобига.\nБож тўловини битта транш билан ҳам, лицензия мўлжалланган муддат ичида чоракма-чорак ҳам тўлаш мумкин бўлади.


12:14 / 19.01.2017\nАтрофимиздаги олам ҳар 100 йилда эмас, ҳар йили ўзгармоқда. Бизнинг соатларимиз, кўзойнакларимиз, машиналаримиз ва ҳатто хонадонларимиз аллақачон "ақлли" бўлиб улгурди, олдинда бизни нималар кутаётганини билишни хоҳлайсизми? AdMe.ru келажак дунёси қандай бўлишига доир 11 илмий тушунчани тўплади.\nЭкотурлар, экопарвозлар, экомеҳмонхоналар, экокўнгилочар масканлар - борган сари кўпроқ одамлар "эко" олд қўшимчаси қўшилган саёҳатларни афзал кўришмоқда. Сиз хориждаги ҳашаматли меҳмонхона ёки шинамгина уйда дам оласиз, шу билан бирга болаларни маҳаллий мактабда инглиз тилига ўқитасиз, филларни парвариш қиласиз ёки мева фермасида нок теришга ёрдамлашасиз.\nБарча табиий нарсалар қимматлашмоқда, борган сари уларнинг қадри ошмоқда, табиат ва анъаналар сақланиб қолган ер участкалари эса диққатга сазовор жойларга айланмоқда.\nТиббий технологиялар аста-секинлик билан мутлақо янги даражага кўтарилмоқда. Биз гаджетлар ёрдамида пульс ва қанд миқдорини ўлчаймиз, шунингдек ўз саломатлигимизга оид кўрсаткичларни смартфон экранида кўришимиз мумкин. Пластик операцияларга бўлган талаб камаймоқда, барча амалиётлар оддий ва деярли оғриқсиз инъекциялар ёрдамида бажарилмоқда.\nВаҳима солувчи тиббий ускуналар аста-секинлик билан гаджетлар ҳажмигача ихчамлашмоқда, функциялар сони эса ўсмоқда. Организмни тўлиқ ташхисдан ўтказиш учун шифокорга бориш ва бир талай таҳлиллар топширишга ҳожат қолмайди, мобил қурилманинг ўзи етарли бўлади.\nҲар қандай предметни чоп этиш мумкин бўлади\nМашиналар деталлари, мусиқий асбоблар, мебель ва ҳатто замонавий либослар коллекцияси - 3D-принтер ихтиро қилингандан бери унда нималарни чоп этишмади дейсиз. Масалан, Жанубий Калифорнияда электр энергияси ва сув таъминоти бўлган бутун бошли уйни чоп этишга қодир гигант принтер мавжуд.\nЧоп этилувчи қурилиш тўлиқ йўлга қўйилган ва келажакда истаган киши унинг ёрдамида ўзи учун дала ҳовли, машина ёки қайиқ ясаб олиши мумкин. Бунинг учун интернетдан андоза юклаб олишнинг ўзи кифоя қилади.\nВиртуал реаллик ўқув дарсликлари ўрнини эгаллайди\nСиз тарихий ҳодисанинг марказида бўлишингиз, Катта портлашни ўз кўзингиз билан кўришингиз ёки уйдан чиқмай туриб, бошқа мамлакатдаги университет лекциясини тинглашингиз мумкин бўлади. Виртуал реаллик катта тезлик билан ривожланади ва келажакда таълим соҳасида қўлланади.\nҲиссиётларга тўла ҳақиқий саёҳат ўрнини ҳеч нарса боса олмайди, албатта. Бироқ кун давомида бўш вақт топилиб қолса, нима учун, масалан, Буюк Британия йўллари бўйлаб велотурга қўшилмаслик ёки Луврдаги галереяга ташриф буюрмаслик керак?\nБиз чиқиндиларга бўлган муносабатимизни ўзгартирамиз\nАста-секинлик билан, лекин шу мақсад сари ҳаракатланмоқдамиз. Чиқиндини саралаш тизими ҳозирча у қадар ривожланмаган, аммо бунга албатта кўникма ҳосил қилинади. Бугуннинг ўзидаёқ маиший техника ва кийим-кечак дўконлари эски буюмларни алмаштиришни таклиф қилишмоқда. Борган сари чиқиндиларни қабул қилиш ва саралаш пунктлари кўпаймоқда, уларни қайта ишлаш экологик ва иқтисодий нуқтаи назардан тўғри. Умуман, имкон бор!\nҲамма жойда учувчисиз қурилмалар бўлади\nДронлар пицца ва жўнатмаларни тезроқ ҳамда арзонроқ етказади, Tesla машиналаридаги сунъий интеллект эса инсонга нисбатан яхшироқ ва хавфсизроқ бошқаради. Аста-секинлик билан бошқарув тўлиқ ҳайдовчисиз қурилмалар тасарруфига ўтиб, автоматик равишда амалга оширилади. Интернет-дўконлардаги ўзингизга маъқул келган товарни "клик"лайсиз ва бир неча дақиқадан сўнг кутилган харидингизни сизга топшириш учун "вертолётча" эшик қоқади. Ўзингиз ўйлаб кўринг, нақадар мукаммал тизим!\n80 ёшдан кичик кишилар саратонга чалинмайди\nБританиялик олимлар шундай хулосага келишди. Маълум бўлишича, 40 ёшдан бошлаб аспирин дорисини болалар дозасида қабул қилиш саратон пайдо бўлишининг олдини олар экан. Буюк Британияда бу тажриба ўз натижаларини кўрсатди.\nПрепаратни 15 йил давомида кичик дозаларда қабул қилиш касалликка чалиниш хавфини 7-9 фоизга камайтиради, 20 йилда эса ҳар қандай сабабдан эрта ўлиш ҳолатини 4 фоизга қисқартиради.\nАлбатта, аспирин билан даволаниш ғалати кўриниши мумкин, бироқ бу кашфиёт касалликни таг-туги билан йўқ қилувчи бошқа препаратларни ишлаб чиқишга туртки бериши мумкин.\nБиз электромобилларга ўтамиз\nБиз аста-секинлик билан ҳавони ифлослантирувчи сершовқин машиналардан узоқлашиб, электродвигателлар сари қадам ташламоқдамиз. Одамлар электромобилларнинг нафақат экологик ва хавфсиз, балки "ақллироқ" ҳам эканини тушуна бошлашмоқда.\nАсосий муаммо шундаки, дунёнинг аксарият қисми ҳали бу машиналарга мослашмаган. Бироқ баъзи мамлакатларда электромобилларни зарядловчи станциялар қурилиши йўлга қўйилмоқда, бундай ҳаракатланиш воситалари нархи эса пасаймоқда.\nСпорт билан шуғулланиш енгиллашади\nГаджетлар эгалари ҳозирнинг ўзидаёқ босган қадамларини ўлчашлари, ўз ҳаракат фаолликларини баҳолашлари ва калорияларни ҳисоблашлари мумкин. Деярли ҳар бир инсоннинг чўнтагида машқлар дастури ва парҳез тузувчи шахсий мураббийи бўлади.\nБорган сайин соғлом турмуш тарзига қизиқиш нафақат тренд, балки ҳаёт тарзига айланиб бормоқда. Келажакда спиртли ичимликлар истеъмоли ва тамаки чекиш урф бўлмайди, фастфуд эса эскирган сарқит каби кўринади.\nЕр аҳолиси шиддат билан кўпаймоқда\nЯқинда БМТ сайёрамизнинг 2050 йилга бориб аҳолиси ўсишига оид прогнозини тақдим этди. Унга кўра, Ер аҳолиси 2,5 миллиард кишига кўпаяди, яъни 7,5 миллиарддан 9,7 миллиард кишигача. Бундай прогнозга икки омил таъсир қилди:\n1. Тиббиётнинг ривожланиши. Янги препаратларнинг ихтиро қилиниши ва замонавий тиббиёт ускуналари ҳаёт давомийлиги ва сифатини юксалтирмоқда.\n2. Соғлом ҳаёт тарзи. Борган сари зарарли одатлар ва носоғлом егуликлардан узоқлашиб, спорт билан шуғулланишга қизиқаётган кишилар сони ошиб бормоқда.\nЭнергия арзон ва қайта тикланувчи бўлади\nЯқинда Энергия институти тадқиқот ўтказди, унга кўра, 2050 йилда 80 фоиз энергия қайта тикланувчи манбалардан олинади. Гап табиий ресурслар - қуёш нури, сув ва шамолдан фойдаланувчи генераторларга ўтиш ҳақида бормоқда. Бундай технологиялар нисбатан камхарж бўлиб, кўпроқ иш ўринлари билан таъминлайди ва табиат ҳамда бизнинг соғлиғимизга зиён етказмайди.\nБугунги кунда кўп мамлакатлар қайта тикланувчи энергияга ўтмоқда. Шундай қилиб, Германияда 74 фоиз энергия қайта тикланувчи манбалардан олинади. Кўплаб мамлакатлар ушбу тенденцияга амал қилмоқда. Стэнфорд университети олимлари қандай қилиб дунёнинг 139 мамлакати электр таъминотига доир эҳтиёжларини қайта тикланувчи манбалар ҳисобидан қондириши мумкинлигини кўрсатувчи харитани тузишди.


17-19 сентябр кунлари Тюмен шаҳрида Тюмен нефт ва газ форуми ўтказилади.\nРоссия Федерациясининг Ўзбекистон Республикасидаги савдо ваколатхонаси 2019 йил 17-19 сентябр кунлари Тюмен шаҳрида Тюмен нефт ва газ форуми ўтказилишини маълум қилади, унинг доирасида бизнес музокаралар, кўргазмалар, давра суҳбатлари ва бошқа тадбирлар ўтказилади.\nТюмен нефт ва газ форуми - бу Россиядаги асосий саноат форуми, ҳар йили 2000 дан ортиқ мутахассислар, федерал вазирлик ва идоралар вакиллари ва бозор раҳбарларининг топ менежерлари иштирок этадиган халқаро бизнес-тадбир. Унда ишбилармонлик дастури доирасидаги ишларнинг турли шакллари ва ёқилғи-енергетика мажмуи соҳасидаги инновацион технологиялар ва ишланмалар кўргазмаси мавжуд.\nҚатнашиш шартлари: яшаш харажатлари, транспорт хизматлари - қабул қилувчи томон ҳисобидан. Боғланиш учун шахс - Ташқи иқтисодий фаолият маркази директори Воллерт Ольга Владимировна электрон почта манзили owollert@mail.ru.\nФорум дастури билан бу ерда танишишингиз мумкин


Мартино: Мессининг кўз ёшлари? У финалда ютқазди\n15:56 / 27.06.2016\nАргентина терма жамоаси бош мураббийи Ҳерардо Мартино Америка Кубоги финалида Чилидан қабул қилинган мағлубиятдан кейин фикрларини билдириб ўтди.\nЎйиннинг асосий вақти ва қўшимча бўлимларда ҳисоб очилмади. Шундан сўнг бошланган пенальтилар сериясида Чили 4:2 ҳисобида ғалаба қозонди. «Альбиселесте» сафида зарба беришда адашган футболчилардан бири Лионель Месси бўлди, у тепган тўп дарвоза тўсини устидан ўтиб кетди. Шунингдек, Лукас Биглиянинг зарбасини Клаудио Браво қайтаришга муваффақ бўлди. Чили таркибида Артуро Видаль пенальтини голга айлантира олмади.\n«Финалда яна ютқазиш жуда оғир. Биз бу ўйинни интизорлик билан кутган эдик. Охир оқибатда совриндан қуруқ қолдик.\nФиналлардаги энг муҳими – натижадир. Чили пенальтилар сериясида ғалаба қозонди. Биз асосий вақтдаёқ ғалаба қозонишимиз шарт эди.\nБу мағлубият терма жамоа билан турнирларни ютмаган Месси учун қайғули бўлди. Ахир бутун жамоа ғалабага умид қилганди. Энди келажакка ишонч билан боқиш қийин, лекин спортчилар бир неча марта бундай катта мағлубиятлардан кейин ҳам оёққа тура олишган», — дея Мартинонинг сўзларини келтиради Ole.\nЎйиндан кейин камераларга Мессининг йиғлаётгани тасвирлари муҳрланди.\nБу вазиятга Мартино шундай изоҳ берган: «Мессининг кўз ёшларими? У ўзини финалда ютқазган барча футболчилар каби тутди. Яна бир финалдаги мағлубият унга оғир ботди».\nАргентина терма жамоаси қаторасига иккинчи марта Америка Кубоги финалида Чили терма жамоасига ютқазди. 2015 йилги турнир финалида ҳам аргентиналиклар пенальтилар сериясида 1:4 ҳисобида мағлуб бўлганди. Бундан ташқари, Месси ва жамоадошлари 2014 йилги жаҳон чемпионати финалида Германияга (0:1) мағлуб бўлганди.\nМесси 2008 йили Аргентина олимпия терма жамоаси сафида Пекин Олимпиадаси ғолиби бўлган, 2005 йилда эса ёшлар ўртасидаги жаҳон чемпиони бўлган. Аммо Лионель Месси Аргентина миллий терма жамоаси билан йирик турнирларда бирор марта ҳам бош совринга эга бўлмаган.


Лутфулла Тўраев Малайзия клуби билан шартнома тузди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Лутфулла Тўраев Малайзия клуби билан шартнома тузди\t20:21, 24 декабрь 2015\tЯкунига етган мавсумни “Локомотив” сафида ўтказган Лутфулла Тўраев фаолиятини бошқа жамоада давом эттирадиган бўлди. У Малайзия Суперлигаси вакили “Фелда Юнайтед” билан шартнома имзолади.\nШу тариқа Тўраев “темирйўлчилар” билан хайрлашди ва эндиликда бошқа чемпионатда фаолият олиб боради. Эслатиб ўтамиз, “Фелда Юнайтед” жорий мавсумни бешинчи ўринда тугатди. Бунгача бу жамоада мухлисларга яхши таниш Боян Миладинович тўп тепиб келаётганди. Лекин сербиялик ҳимоячи клубни тарк этган.\nЛутфулла Тўраев якунига етган мавсумни юқори кайфиятда ўтказди. У кўп ўйинларда “Локо”нинг асосий фигураларидан бирига айланди. Бир-биридан чиройли голлар уришга муваффақ бўлди. Бежизга у клуб раҳбарияти томонидан “Локомотив”нинг 2015 йилдаги “Энг яхши ярим ҳимоячиси” деб топилгани йўқ.\nБиз Лутфуллага “Локомотив”да ўтказган мавсуми учун раҳмат айтамиз ва унинг кейинги фаолиятида омад тилаб қоламиз.


«Рус ҳукуматининг бош маддоҳини қийнаб қўйибмиз»...\n15.05.2021 08:42 0 4800\nЎзбекистон «Миллий тикланиш» демократик партияси Марказий кенгаши раиси Алишер Қодиров Россия пропагандаси намоёндаси Владимир Соловьев ва ўзбекистонлик бир «ватанпарвар»нинг ўзаро суҳбатига муносабат билдирди.\n«Рус ҳукуматининг бош маддоҳини қийнаб қўйибмиз.\nСаволлар ва таҳдидни қаранг:\n- «Миллий тикланиш»ни ким молиялаштиради?\n- Партия Россияга қаршими?\n- Балки партияни Туркия боқаётгандир?\n- Лотин алифбоси умуман керакми?\n- Беларус кўп векторни «ўйнади» кўринг нима бўлди, Ўзбекистон мураккаб минтақада жойлашган...\nҚизиқ, Россияда партиялар давлатдан маблағ олмайдими? Ёки Соловьёв қонунларни билмайдими?\nҚизил майдонда ўзбек байроғини кўтарганлар бадарға қилинди, қонхўр мустамлакачи байроғини кўриб кўзимизга ёш келиши керакми? Жаҳон уруши бошқа масала, фашизмни енгиш учун фидо қилинган ўзбек жони Қодирий ва Чўлпон қони тўкилган байроқсиз ҳам қадрланади!\nУкраина ғийбатидан ортган Соловьёв асабини бузган бўлсак, демак тўғри йўлдамиз.\nУмуман, нега булар совет байроғини ҳимоя қилишади? Байроқда нафақат ўзбеклар, рус зиёлиларининг ҳам қони борку?\nБалки, мадҳиядек байроқни ҳам ўзгартиришмоқчидир?\nБилганингизни қилинг, бизни тинч қўйинг! Ўзбек байроғи қиёматгача ўзгармайди!», деб ёзади Алишер Қодиров.\nРоссия Алишер Қодиров пропаганда\nКоронавирус бугун, 16:35\nХориж 17/06, 14:15\nТрамп Россияга қарши санкцияларни бекор қилишни жуда истаганини айтди


Навоийда боғча директори таъмирлаш ишлари учун ажратилган қарийб 150 млн сўмни талон-тарож қилганликда гумон қилиняпти - Anhor\nAnhor Все посты Навоийда боғча директори таъмирлаш ишлари учун ажратилган қарийб 150 млн сўмни талон-тарож қилганликда гумон қилиняпти\nНавоийда боғча директори таъмирлаш ишлари учун ажратилган қарийб 150 млн сўмни талон-тарож қилганликда гумон қилиняпти\nНавоийда болалар боғчасини таъмирлаш учун мўлжалланган қарийб 150 млн сўм бюджет маблағларининг талон-тарож қилиниши ҳолати бўйича жиноий иш қўзғатилди. Бу ҳақда UzReport ИИВга таянган ҳолда хабар беради.\nХусусан, 6-сонли боғча директори Grant Stroy Servis Karmana МЧЖ вакили билан тил бириктириб, ушбу компания ҳисобрақамига муассасани таъмирлаш учун 146,2 млн сўм ўтказган. Бироқ боғчада ҳеч қандай ишлар амалга оширилмаган, зарур ҳужжатлар қалбакилаштирилган, дейилади хабарда.\nУшбу ҳолат бўйича Ўзбекистон ЖКнинг 167-моддаси 3-қисми (ўзлаштириш йўли билан талон-тарож қилиш) ва 209-моддаси 1-қисми (ҳужжатларни қалбакилаштириш) бўйича жиноий иш қўзғатилди. Тергов олиб борилмоқда.\nБош саҳифадаги фотосурат: depositphotos\nТошкентдаги Инха университети таълим сифатини назорат қилиш инспекциясининг аттестациясидан ўтди


Тест синовлари натижа кеча эълон қилинмади....\n22.08.2019 07:52 0 4390\nКеча Ахборот ва оммавий коммуникациялар агентлигида Давлат тест маркази мутасаддилари иштирокида матбуот анжумани бўлиб ўтган эди. Унга кўра кўплаб саволларга жавоб қайтарилди.\nМаълум қилинишича, бу йил 1 миллион 66 минг 925 нафар абитуриентдан ариза тушган ва улар рўйхатдан ўтиб, маълумотлар базасига киритилган. Бу ўтган йилги кўрсаткичга нисбатан 250 минг нафарга кўп.\nДТМ бош бошқарма бошлиғи Барно Ражабовнинг сўзларига кўра, имтиҳон жараёнида тартиб-қоидаларни бузган 465 нафар абитуриент ва ноўрин хатти-ҳаракати орқали хатоликка йўл қўйган 20 нафардан ортиқ гуруҳ назоратчиси тест синовларидан четлатилган.\nМулоқот давомида журналистлар жорий йилги мандат натижалари нима учун кечикаётгани ҳақида савол берди.\nБарно Ражабов тест синовлари 15 августда якунлангани ва қонунчиликка мувофиқ, мандат тест жараёнлари тугаганидан сўнг 1 ҳафта ичида эълон қилиниши лозимлигини айтиб, ҳали кечикиш ҳолати қайд этилмаганини билдирди.\n«Мандат натижалари бугун кечқурун ёки эртага кундузи эълон қилинади», — деди Ражабов. Кеча тест синовлари натижалари эълон қилинмади, демак мутасаддининг ваъдасига кўра бугун эълон қилиниши лозим.\nЖорий йилда ҳар бир абитуриент бир пайтда учта олий ўқув юртига ҳужжат топшириши илк марта йўлга қўйилгани, айрим имтиёзларни учта йўналишда қўллаш тартиби ҳалигача расман маълум эмаслиги, Фарғонадаги «Темурбеклар мактаби» битирувчилари алоҳида квотада қабул қилинадими ёки асосий квота ичидами, бу ҳам ноаниқлиги таъкидланиб, мазкур ҳолатлар якуний натижалар кеч чиқарилишига сабаб бўлаётгани айтилди.\nТадбирда олий таълим муассасаларига тест синовисиз ва қўшимча имтиҳонсиз қабул қилинадиган тоифалар ҳақида алоҳида тўхталиб ўтди. Барно Ражабов шулар қаторида фан олимпиадалари, спорт мусобақаларида ғолиб чиққан ва давлат мукофоти совриндори бўлган 734 нафар абитуриент талабаликка тавсия қилинганини маълум қилди.


«Реал» ҳимоячиси Альваро Одриосола мавсумнинг қолган қисмини Мюнхеннинг «Бавария» клубида ижара асосида ўтказади.\n24 ёшли футболчи янги клуби учун тиббий кўрикдан ўтди ва шартномага имзо чекди. У бугуноқ немислар клуби машғулотларига киришади.\nҚанот ҳимоячиси бўлган Одриосола Испания терма жамоасида 4 ўйин ўтказиб, бир гол уришга улгурган. У «Реал»га 2018 йилнинг ёзида «Реал Сосьедад»дан келиб қўшилган, мадридликлар клуби билан клублар ўртасидаги жаҳон чемпионатида ғолиб бўлган.\nЖорий мавсумда Одриосола «Реал» сафида 5 ўйинда майдонга тушиб, бир голга узатма берганди.


ЭЪЗОЗ-ЭЪТИРОФ » Хатирчи туман хокимлиги\nХатирчи туман хокимлиги » Хокимият » Тадбирлар, учрашувлар » ЭЪЗОЗ-ЭЪТИРОФ\nЎзбекистон Республикаси Президентининг “Ўзбекистон Республикаси фуқаролари- 1941-1945 йиллардаги уруш ва меҳнат фронти фахрийларини “Иккинчи жаҳон урушидаги ғалабанинг 70 йиллигига” эсдалик юбилей медали билан мукофотлаш тўғрисида”ги ва “1941-1945 йиллардаги уруш қатнашчиларини рағбатлантириш тўғрисида”ги фармонлари ҳамда “Кексаларни эъзозлаш йили” Дастури ижросини таъминлаш мақсадида туманимизда истиқомат қилаётган 30 нафар 1941-1945 йиллардаги уруш қатнашчилари тегишли тартибда рағбатлантирилиши лозим эди.\nШу муносабат билан яқинда Навоий вилояти ҳокими Э.Турдимов туманимизнинг 5 нафар нуроний отахонига юбилей медалини ҳамда телевизор тақдим этди. Шунингдек улар 700 минг сўм пул мукофоти билан ҳам тақдирланишди. Бундан ташқари уларнинг ҳар бирига вилоят касаба уюшмалари федерациясининг, туман ҳокимлигининг, бошқа жамоат ташкилотларининг ҳам пул мукофотлари, совғалари тантанали равишда топширилди.\n- Бундай эҳтиром, эъзоздан ниҳоятда хурсандман. Бошқа бирор давлатда биз каби кексаларга бу даражадаги ғамхўрлик бўлмаса керак. Илоҳим уруш бўлмасин. Ватанимиз тинч, элимиз омон, турмушимиз фаровон бўлсин. Муҳтарам Президентимиз минрнатдорлигимизни қабул қилсин,- дейди жумладан мукофотланганлар номидан Наврўз МФЙ ҳудудидаги Довтепа қишлоғида яшовчи 93 ёшли Ҳамро бобо Пирбоев.\nМуаллиф:info, Кушилган сана: 27.04.2015, Кўрилган: 774 Чоп этиш


ДАРДИ МАНИМ ДАРДИМДИР...|Оҳангарон ҳаёти - Жизнь Ахангарана\nДАРДИ МАНИМ ДАРДИМДИР…\nЎзбек романчилик мактабига асос солган Абдулла Қодирийнинг “Ўткан кунлар” асари илк ўзбек романи бўлишига қарамасдан, эътирофу таҳсинларга сазовор бўлди. Муаллиф қалбида жўш ураётган туйғу ва фикрларини қаҳрамонлари тилидан халққа сўзлайди. Балки шунинг учундир бу асар ҳали-ҳануз ўз моҳиятини йўқотмасдан келаётгандир. Ҳар гал китобни қўлимга олганимда, ўзимни Абдулла Қодирий замонига тушиб қолгандек ҳис қиламан, таассуротларим ҳам янгиланиб бораверади. Бу, балки, ёш билан боғлиқ жараёндир…\nАҳамият берган бўлсангиз, “Ўткан кунлар” романининг илк сатрлари шундай бошланади. “1269-ҳижрия, далв ойининг 17 инчиси, қишки кунларнинг бири, қуёш ботган, теваракдан шом азони эшитиладир…”. Назаримда, асарнинг бошланишига айнан шу вақт танланишининг ҳам рамзий маъноси бор. Биламизки, шом қоронғулик, зулматга ишора. Далв ойида эса тун кундан узунроқ бўлади. Гўёки, шом азони юрт бошига яқинлашиб келаётган зулматдан дарак бергандек. Гарчи асар ёзилган вақтда юрт осмонини қора булутлар қопламаган бўлса-да, ана шу зулматдан эсган шабадани муаллиф эрта англайди ва халқни бирликка даъват этади. Асарда бош қаҳрамон Отабек 24 ёшли йигит сифатида гавдалантирилади. Асар ёзилган даврда Абдулла Қодирий ҳам шу ёш атрофида бўлган. Демак, муаллиф ўз қаҳрамонлари билан тенгдош, ҳар жабҳада Отабек ва Кумуш билан тенг дард чекиб, тенг қувонган. Асарнинг бош қаҳрамонлари Ота-бек ва Кумушнинг бир-бирига бўлган муҳаббати шунчаки севги эмас, балки унинг замирида Ватанга муҳаббат туйғулари яширингандек, назаримда. Абдулла Қодирий Кумушни Отабекка нисбатан кўпроқ, улуғроқ бир туйғу билан севган бўлса керак. Йўқса, уларнинг муҳаббати бунчалик олий даражада бўлмас эди. Асар бошида Кумуш тасвири берилган ва у вақтда Кумуш бетоб эди. Ажабланарлиси, шу вақтда замон ҳам нотинч аҳволда эди. Отабекнинг муҳаббати Кумушга куч, унинг соғайишига ёрдам беради. Бу ўринда, Отабекдек ўғлонларнинг муҳаббати Ватанни хасталикдан халос этиши мумкинлигига ишора қилинган. Тарих хотираларида ёзилишича, Абдулла Қодирий Кумушнинг ўлимини ёзгач, йиғлаган экан. Бундан кўринадики, адиб Кумуш тимсолидаги юрт қайғусидан таъсирланган, миллатнинг инқиро-зидан куюнган. Отабек қалбида Кумушга нисбатан чексиз муҳаб-бат бўлган. Ана шу туйғу – муҳаббат туфайли Отабек ўз уйини тарк этишга куч топа олди. Халқи учун жангга кириб, ҳалок бўлди.\nБу асар воқеаларини ёдга олар эканман, кўз ўнгимда, беихтиёр, Зайнаб тимсоли гавдаланади. Негаки, Зайнаб жуда оғир, одам ўлдиришдек қабиҳ, гуноҳ ишга қўл уради… Аслини олганда, Кумушнинг вафотига сабабчи бўлган Зайнабни ҳам бутунлай ёмонга чиқармаслик керак. Ахир у ҳам бир оила боғида очилган гул эди. У ҳам орзу-ҳавасларга тўла қалб соҳибаси эди. Аввалига, Кумуш Зайнаб билан муроса қилиб яшашга аҳд қилган. Зайнабнинг истаги ҳам шундай эди. Ҳақиқий муносабат юракдан чиқиб кетиши учун ўрнини бошқа туйғу эгаллаши керак. Ана шу туйғу, одатда нафрат туйғуси бўлади. Отабекнинг Зайнабни оз бўлсада “ажратиш”и, Ўзбек ойимнинг меҳри Кумушга тушиши унинг қалбидаги муҳаббатни борича нафратга айлантириб юборади. Шу ҳол унинг қўлига заҳар тутқазган бўлса, ажаб эмас…\nРоманга адиб: “Ўзбек турмушидан тарихий роман”, дея изоҳ беради. Чиндан ҳам, унда фақат муҳаббат ҳақида сўз бормайди. Бу асар миллат руҳини, халқи учун шижоатга тўлган ўғлонлар тилагини, миллийлигимизни ўзи-га сингдирган. Асар муаллифи келажакни олдиндан башорат қилгандек, гўё. Роман шундай тугайди: “Ўзбек ойим қора кийди”, – одатда бирон-бир яқинлари оламдан ўтса, кекса онахонлар қора рангли либослар кийиб, мотам тутиб юришади. Ўзбек ойим ҳам мотам либосини кийди. У ўғлидан айрилди, халқимиз эса Абдулла Қодирийдек миллатпарвар фарзандларидан айрилди.\nБугунги кун, бугунги замон биздан мустақил фикрлаб, ҳар қандай зарарли таъсирларга қарши туришни, бир сўз билан айтганда, юксак маънавиятли бўлишни талаб этмоқда. Бу йўлда эса китоблар маънавиятнинг қўш қанотига айланиб, бизга беминнат хизмат қилаверади.\nкитоб, роман, ўтган кунлар


«Локомотив» - «Навбаҳор» 1:0 » Lochinlar.UZ\n» Суперлига » «Локомотив» - «Навбаҳор» 1:0\n«Локомотив» - «Навбаҳор» 1:0\nБугун Суперлиганинг 2-туридан ўрин олган "Локомотив" - "Навбаҳор" учрашуви бўлиб ўтди.\nУчрашув тенг курашлар билан бошланди. Жамоалар навбати билан ҳужумларга ўтишди. 26-дақиқада футболчиларимиз бурчак тўпини амалга оширишди, Жавоҳир Илёсов бир амаллаб тўпни қайтариб, жамоасини голдан қутқарди.\n42-дақиқада Касьян гол урди. аммо гол урилган вазиятда дарвозабонга нисбатан қўпол ўйналгани учун бош ҳакам голни инобатга олмади.\nБиринчи бўлим тугади. Ҳозирча ҳисоб очилгани йўқ\nИккинчи бўлим ҳам биринчисидек бошланди. Аста-секин мезбонлар гол киритиш учун вазиятлар содир этишни бошлади ва бу ўз самарасини берди. 62-дақиқада қанотдан узатилган тўпдан сўнг Тимурхўжа Абдухолиқов дарвозамизни ишғол қилди - 1:0.\n79-дақиқада эса захирадан тушган Аббос Ғуломов жуда қулай имкониятни бой берди.\nСўнгги дақиқаларда мезбонлар яна гол киритишга уринишди. Аммо икки хавфли зарбани Ўткир Юсупов олиб чиқди. Учрашувда бошқа гол киритилмади.\nШундай қилиб 2-турда жамоамиз Тошкентда мағлубиятга учради.\nЛОКОМОТИВ — НАВБАҲОР 1:0\nГол: Абдуҳолиқов 62\n"Локомотив": Жавоҳир Илёсов, Анзур Исмоилов, Сардор Мирзаев, Темурхўжа Абдухолиқов, Азизбек Амонов, Ҳусниддин Ғофуров, Ислом Тўхтахўжаев, Шуҳрат Муҳаммадиев, Олег Зотеев, Диёр Туропов, Игорь Йелич.\nОгоҳлантиришлар: Остон Ўрунов 15, Ислом Тўхтахўжаев 30, Жаҳонгир Меҳмонов 69, Азим Аҳмедовскачать dle 10.4фильмы бесплатно


Кенг кўламли бузилишлар Бухорога келди – “Bukhara City” қуришга оид ҳукумат қарори қабул қилинди « Ўзбекистон Халқ Ҳаракати\nКенг кўламли бузилишлар Бухорога келди – “Bukhara City” қуришга оид ҳукумат қарори қабул қилинди\n09 July 2019 - 13:45\n“Озодлик” радиосининг хабар беришича, 8 июль куни Вазирлар Маҳкамасининг Бухоро шаҳрида “Bukhara City” замонавий ишбилармонлик ва турар жойлар марказини барпо қилишга доир ташкилий чора-тадбирлар тўғрисидаги 565-сонли қарори қабул қилинган.\nҚарорга кўра, “Bukhara City” ҳудудида объектларни қуриш ва улардан фойдаланиш дирекцияси ташкил этилди; жараëнда зарур тадбирларни ташкиллаштириш ва инвестиция лойиҳаларини кўриб чиқиш бўйича вилоят кенгаши таркиби тасдиқланди. Унинг раҳбари этиб вилоят ҳокими Ўктам Барноев тайинланди.\nЖорий йил 7 май куни айни номдаги президент қарори лойиҳаси жамоатчилик муҳокамасига тақдим этилган эди.\nМуаллифи Бухоро вилоят ҳокимлиги бўлган бу ҳужжат¸ Адлия вазирлиги хабаридан англанишича¸ ҳукумат қарори сифатида қабул қилинган.\nБухоро марказининг тарихий қисми ЮНЕСКО ҳимоясига олинган ва ҳозирча қурилажак ситининг бу ҳудуддан қанча масофада бўлиши очиқланмаган.\nHuman Right Watch ташкилоти¸ аҳолига адекват уй-жой ëки ўзи яшаб турган уй нархидага компенсация бермасдан ¸ улар уй-жойларини сити қуриш иддаоси билан бузиш¸ Мирзиëев ҳокимиятга келганидан сўнг инсон ҳақларининг энг кенг кўламда бузилишига сабаб бўлаëтганини айтмоқда.


Ўзбекистон ўсмирлар термаси Польшадаги халқаро мусобақада иштирок этади\n22 август, 2017, 10:08\nДилшод Нуралиев бош мураббийлигидаги Ўзбекистон U-16 терма жамоаси шу йилнинг 28 август – 3 сентябрь куни Польшада бўлиб ўтадиган халқаро мусобақада иштирок этади.\nSyrenka Cup номли халқаро турнирда Ўзбекистон ўсмирлар термаси билан биргаликда мезбон Польша, шунингдек, Венгрия, Бельгия, Норвегия, Португалия, Руминия ва Украина U-16 терма жамоалари иштирок этади.\nДилшод Нуралиев шогирдлари “А” гуруҳидан ўрин олди ва илк турда Бельгия ўсмирларига қарши баҳс олиб боради. Мазкур жуфтлик ғолиби Польша – Венгрия ғолиби билан куч синашади. Ўз наватида мағлуб жамоалар ўзаро беллашади.\n“B” гуруҳда Норвегия – Португалия ва Руминия – Украина жуфтлиги ғолиблари ва енгилган жамоалар ўзаро баҳслашади. Дилшод Нуралиев мазкур турнирга 20 нафар футболчини жалб қилди. Қуйида футболчилар билан танишиш мумкин:\nДарвозабонлар: Мўминмирзо Қодиров, Шукрон Йўлдошев;\nҲимоячилар: Миразиз Саидов, Хуршид Убайдуллаев, Дониёр Собиров, Жасур Абдулбеков, Рустамхон Азимов, Хожимат Эркинов, Шохжаҳон Султонмуродов, Жавоҳир Жўраев, Хушнудбек Бозоров;\nЯрим ҳимоячилар: Мироншох Саттаров, Темур Мамасиддиқов, Жасур Жалолиддинов, Суннатилло Ҳамиджонов, Алишер Одилов, Диёр Рамазонов, Бекзод Шамсиев;\nҲужумчилар: Игорь Чикризов, Иброҳимҳалил Йўлдошев.


НУКУСДА ЯНГИ БОЛАЛАР БО ҒЧАСИ ИШ БОШЛАДИ - Ўзбекистон овози газетаси\nНУКУСДА ЯНГИ БОЛАЛАР БО ҒЧАСИ ИШ БОШЛАДИ\n80 ўринли янги давлат-хусусий шериклик асосидаги уй-боғчага ҳозир 35 нафар бола қабул қилинган. Болаларнинг бўш вақтини мазмунли ўтказиш учун инглиз тили, гимнастика, таэквондо, рақс тўгараклари ташкил этилган.\n— Қорақалпоғистоннинг энг чекка ҳудудларида ҳам давлат-хусусий шериклик асосида мактабгача таълим муассасалари фаолияти йўлга қўйилмоқда, — дейди Қорақалпоғистон Республикаси мактабгача таълим вазири Жумагул Уснатдинова. — Масалан, Қўнғирот туманининг Қорақалпоғистон овулида 25 ўринли «Орзулар ороли» уй боғчаси фаолият бошлади. Давлат-хусусий шериклик асосидаги уй боғчалари Қўнғиротнинг бошқа маҳаллаларида, шунингдек, Хўжайли ва Тўрткўл туманларида ҳам ташкил этилган.\nПрезидентимиз Шавкат Мирзиёев ўтган йил декабрь ойида Қорақалпоғистон Республикасига ташрифи чоғида 2018 йилни Қорақалпоғистонда «Мактабгача таълим йили» деб белгилаш ташаббусини илгари сурган эди. Шу муносабат билан жорий йилда Қорақалпоғистон Республикасида давлат-хусусий шериклик асосида 179 та, жумладан, Нукус шаҳрида 30 та болалар боғчасини янгидан ташкил этиш бўйича манзилли дастур тасдиқланди. Уларнинг 102 таси янгидан қурилади, 51 таси мавжуд биноларда ва 26 таси уй боғчаси сифатида ташкил этилади.


00:22 / 03.12.2016 3967 pdf Ўқиш режими + -\nҚадимги ақоид китобларида Аллоҳ таолонинг борлигига далил келтириш одат бўлмаган. Ўша вақтлардаги уламоларимиз Аллоҳ таолонинг борлигига ҳеч ким шубҳа қилмаслигини яхши билганлар. Шунинг учун кўпроқ ўз китобларини Аллоҳ таолонинг бирлиги, шериги йўқлиги ҳақидаги ёки шунга ўхшаш масалалардан бошлаганлар. Аммо ҳозирги замонда ақоид бўйича китоб ёзган уламоларнинг барчаси Аллоҳ таолонинг борлигини исботлашга алоҳида эътибор берганлар. Охирги пайтда турли омилларга кўра Аллоҳ таолонинг борлигини инкор қилиш авж олгани уларни бу ишга мажбур қилган.\nАлбатта, ақийдага далил сифатида ишлатиладиган мутавотир хабар, ақлий далил ва илмий далиллардан биринчисини Аллоҳ таолога иймони йўқ кишига ишлатиб бўлмайди. Аллоҳ таолонинг борлигига ишонмай турган одамга, Аллоҳ таоло Қуръони Каримда ундоқ деган, Пайғамбар соллаллоҳу алайҳи ва саллам ҳадиси шарифда бундоқ деганлар, дейишнинг ўзи кулгули бўлиб кўринади. Шунинг учун бу ерда фақат ақлий ва илмий далилларгина қўл келиши мумкин.\nКелинг, аввал Аллоҳ таолонинг борлигига ақлий далиллар келтиришдан бошлайлик.\n1. Йўқдан бор бўлиш далили.\nТааммул ила ўйлаб кўрайлик, одам ўзини ўзи яратган эмас ва ярата олмайди ҳам. Нафақат ўзини, балки ўзидаги бирор тукни ҳам йўқдан бор қила олмайди.\nОдам боласи ўзи устида яшаб турган ерни яратган эмас ва ярата олмайди ҳам. Шунингдек, инсон осмонни ҳам яратган эмас ва ярата олмайди ҳам. Осмон ва ер орасидаги сонсиз саноқсиз нарсалардан бирортасини ҳам яратган эмас ва ярата олмайди ҳам.\nАллоҳ таоло «Тур» сурасида қуйидагиларни айтади: «Балки улар ҳеч нарсадан ҳеч нарса йўқ ўзлари яралгандирлар?! Ёки улар яратувчиларми?» (35 - оят)\nДаҳрий ва худосизларга қарата воқеъликдан келиб чиққан соддагина ушбу саволни, тафаккур билан мулоҳаза қилган шахс иймонга келмай иложи йўқ. Савол оддий, сен ўз-ўзингдан яралганмисан?\n«Балки улар ҳеч нарсадан ҳеч нарса йўқ, ўзлари яралгандирлар?!»\nЯъни, инсон шундоқ, ўз-ўзидан дунёга келиб қолганми? Албатта, ундай эмас. Бўлмаса, ўзларини ўзлари яратганми?\nКеласи оят даҳрийларга ўзидан бошқа энг яқин, ҳар лаҳзада мулоқотда бўлиб турадиган осмону ерни ҳам ўйлаб кўришни таклиф қилади.\n«Балки, улар осмонлару ерни яратгандирлар?! Йўқ, улар ишонмаслар» (36 - оят).\nОсмонларни, инсон ҳозиргача ададини аниқ билмайдиган осмонларни, бу чексизлик ичида сон-саноқсиз юлдузлару сайёралари бор бўлган осмонларни ҳам даҳрий-худосизлар яратганми?\nМушрикларга осмонни ким яратган, деган савол берилса, Аллоҳ, деб жавоб берар эканлар. Лекин ақийдаларида Аллоҳни инкор этадилар. Осмонга назар солиб, бу ўз-ўзидан бўлиб қолиши мумкин эмас, биз ҳам яратган эмасмиз, деган фикрни ўтказиб, буни Аллоҳ яратган, дейишга мажбур бўлишган. Бошқа вақтда эса Аллоҳни инкор этаверганлар. Ўзлари айтган гапга ўзлари ишонишмаган, шунинг учун ҳам оятда:\n«Йўқ, улар ишонмаслар», дейиляпти.\nАллоҳ таоло «Ғошия» сурасида қуйидагиларни айтади:\n«Улар назар солмасми: Туянинг қандай яратилганига?\nВа осмоннинг қандоқ кўтарилганига?\nВа ернинг қандоқ текислаб қўйилганига?» (17-20- оятлар).\nУшбу ояти карималарда Аллоҳ таоло Ўз қудратини кўрсатиш учун инсонларни, хусусан, кофирларни Ўзининг яратган нарсаларидан тўрттасига назар солиб кўришни тавсия қилмоқда:\n1. Туянинг қандай яратилганига, назар солмайдиларми?\nҚуръон нозил бўлган пайтда одамларга энг яқин ҳайвон туя бўлган, шунинг учун уларнинг эътибори туяга тортиляпти. Ҳақиқатда туя бир мўъжиза: унинг тузилиши–қулоқ, бурун, кўз, оёқ, туёқлари саҳро учун мослашган. Шунинг учун ҳам уни араблар саҳро кемаси, дейишади. Туя иссиқ ҳавода юришга мослашган, сув ичмай бир неча кунлаб юриши мумкин ва ҳоказо.\nЭнди, «саҳро кемаси»нинг яратилишидаги баъзи бир ажойиботларга қисқача бўлса ҳам назар солайлик. Туянинг кўзлари бошнинг юқори қисмига жойлашган бўлиб, ортга қараш имконини беради. Унинг қовоқлари эса қумни тўсишга мослашгандир. Шунингдек, туянинг бурун катаклари ва қулоқлари ҳам қум киришини тўсадиган жунлар билан жиҳозлангандирлар. Саҳрода шамол туриши билан туянинг тумшуқлари ҳам, қулоқлари ҳам жисмига тортилиб, қумдан зарар кўрмайдиган ҳолатга келиб олади.\nТуянинг туёқлари ҳам алоҳида шаклдаги суякларга кийгизилган гўшт ва теридан иборат қўлқоп бўлиб, қумда бундан бошқа туёқ билан юкли равишда юриш мумкин эмас.\nТуя саҳрода оч қолганда, қуруқ ёғочни, ҳатто тиконни ҳам еб кетаверади.\nСаҳрода энг зарурий нарса сув ҳисобланади. Туяни Аллоҳ таоло бу эҳтиёжига ҳам мослаб яратган. Аввало туя тер чиқмайдиган қилиб яратилган. Яъни, у жисмидаги сувни ўзида сақлаб туради. Қолаверса, туянинг бурни оғзига уланган. Шунинг учун унинг нафас олиши туфайли чиққан буғҳам яна оғзи орқали ичига қайтади. Шу билан бирга туя бирдан кўп сув ичиб олиш қобилиятига эга. У олтмиш литргача сув ичиши мумкин. Бу эса унга саҳрода олти кундан ўн кунгача сув ичмай юриш имконини беради.\nҲа, туянинг ва ҳар бир жонзотнинг яратилишига ибрат назари билан ақлни ишлатиб қараган инсон Аллоҳнинг қудратига тан бермай иложи йўқ.\n2. Ва осмоннинг қандай кўтариб қўйилганига, назар солмайдиларми?\nОсмон ҳам ҳамма жойда барчанинг назари тушиб турадиган нарса. Лекин унинг улканлиги, ичидаги нарсаларнинг кўплиги, интизоми ва бошқа шунга ўхшаш нарсаларига ибрат назари билан ақлни ишлатиб қараган инсон Аллоҳнинг қудратига тан бермай иложи йўқ.\n3. Ва тоғларнинг қандоқ ўрнаштирилганига, назар солмайдиларми?\nТоғлар ҳам ўз салобати ила ҳамманинг назарига тушиб турадиган нарса. Уларнинг тузилиши, сир-асрори, ажойиботлари ҳам ақлни ишлатган, эътибор назари солганларни Аллоҳга иймон келтиришга ундайди.\n4. Ва ернинг қандоқ қилиб текислаб қўйилганига, назар солмайдиларми?\n2. Иноят далили.\nБир хонага кирган одам ундаги жиҳозларнинг чиройли тартибда турганини кўрса, дарҳол бу ишни ўта дидли киши ёки кишилар томонидан қилинганини сезади. Чунки кичик бир хонани биров тадбирини қилмаса ундаги нарсалар ўз-ўзидан тартибга тушиб қолмаслиги аниқ.\nБас, шундоқ экан одам боласи борлиққа назар солсин. Ундаги санаб адоғига етиб бўлмайдиган нарсаларни ақл лол қоладиган даражада тартибга солган ким? Албатта, Аллоҳ!\nАллоҳ таоло «Фурқон» сурасида қуйидагиларни айтади:\n«Осмонда буржлар қилган ва унда чироқ ва нур сочгувчи ой қилган Зот баракотли-буюк бўлди» (61-оят).\n«У ибрат олмоқни ирода қилган ва шукр қилмоқни ирода қилган киши учун кеча-кундузни бирин-кетин қилган Зотдир» (Фурқон: 62-оят).\nАллоҳ таоло «Жосия» сурасида қуйидагиларни айтади:\n«Аллоҳ сизга денгизни унда Ўз амри билан кемалар юриши учун ва сиз Унинг фазлидан исташингиз учун бўйсундириб қўйди. Шоядки, шукр келтирсангиз» (12-оят).\nАллоҳ таоло бошқа нарсалар қатори денгизни ҳам инсон учун мусаххар қилиб берди. Яъни, беминнат хизматкор ўлароқ бўйсундириб қўйди. Яъни, денгизни инсон фойдаси учун яратди. Буни Аллоҳ таолодан бошқа ҳеч ким қила олмайди.\nИнсон уни ўрганиб, ўз фойдасига хизмат қилдиришга уриниши керак. Аниқки, денгиз ўзи келиб хизмат қилмайди. Бу ҳақиқатни ушбу оятдаги:\n«...ва сиз Унинг фазлидан исташингиз учун бўйсундириб қўйди» деганидан тушунамиз.\nСиз Аллоҳнинг фазлидан бирор нарса келишини кутиб ўтиришингиз учун, демади, балки,\n«...Унинг фазлидан исташингиз учун», деди.\n«Ва сизга осмонлардаги нарсаларни ва ердаги нарсаларни-ҳаммасини Ўз томонидан бўйсундириб қўйди. Албатта, ана шунда тафаккур қиладиган қавм учун оят-белгилар бордир» (13- оят).\nДемак, осмонлардаги ҳамма нарса Аллоҳ томонидан инсон фойдаси учун бўйсундириб қўйилган.\nҲа, дунёдаги ҳеч бир нарса ўз - ўзидан бўлиб қолмаган. Уларнинг ҳаммасини Аллоҳ таолонинг Ўзи тартибга солган.\n3. Ҳаракат далили.\nАқлни ишлатган одам дунёдаги юлдузлар, сайёраларнинг ҳаракатининг ўзидан Аллоҳ таолонинг борлигини билиб олиши қийин иш эмас.\nАллоҳ таоло «Йасин» сурасида қуйидагиларни айтади:\n«Қуёш ўз истиқрори учун жараён этар. Бу азизу ўта билгувчи зотнинг тақдир қилганидир» (38-оят).\nҚуёш ҳам Аллоҳ таолонинг бирлигига ва борлигига, ҳар бир нарсага қодирлигига оят-белгидир. Оятда қуёшнинг яратилиши, унинг улканлиги, таратиб турган зиёси ва бошқа хусусиятлари ҳақида эмас, балки ўз истиқрори учун ажратилган маконда ва замонда жараён этиши – ҳаракатланиши ҳақидагина гап бормоқда.\nАвваллари олимлар, қуёш жойида собит туради, бошқа сайёралар унинг атрофида айланади, деб айтар эдилар. Кейинги кашфиётлар қуёш ҳам ҳаракат қилишини кўрсатди.\nФалакиёт илми олимларининг айтишича, қуёш бир сонияда ўн икки мил тезлик ила ҳаракат қилар экан. У ўзига истиқрор қилинган манзил ва вақт томон доимий жараёнда экан.\nФалакиёт илми яқиндагина кашф этган бу улкан ҳақиқатни Қуръони Карим бундан ўн тўрт аср илгари бир қисқа оятининг ярмида айтиб ўтган экан.\nХўш, шундай улуғбир сайёрани ўз истиқрори томон жорий қилиб қўйган зот Аллоҳ таоло эмасми?!\nАллоҳ азиздир. Барчадан ғолибдир. Ҳар бир нарсага қодирдир. Ўта билгувчи зотдир. Қуёш ўша зот тақдир қилган жараёнда ҳаракатланади. Шунинг учун у вазифасини бекаму кўст адо этиб турибди.\n«Ойни эса токи эски (хурмо) шингили (ҳолига) қайтгунга қадар манзилларини бичиб қўйганмиз» (39-оят).\n«токи эски (хурмо) шингили (ҳолига) қайтгунга қадар» деган жумлага алоҳида эътибор берадилар. Араб тилида хурмо мевасини тутиб турувчи шингил, аржун, дейилади. Оятда ой «худди эски аржун (ҳоли)га қайтгунга қадар» деб васф қилинмоқда. Яъни, ойни охирида эски аржун ҳолига қайтарамиз, дейилмоқда. Меваси чиқариб олинган шингил ҳилолга ўхшаб қолар экан. Лекин ҳилол билан ҳилолнинг фарқи бор. Янги туғилган ҳилол тамоман бошқача бўлади. Унда янгилик, гўзаллик, ҳаёт аломатлари барқ уриб туради. Охирида ҳилол шаклига келган ой эса эски аржун–қуриб қолган шингилга ўхшаб, кўримсиз бўлиб қолади.\nБу оятда ойнинг яратилиши, осмонда тутиб турилиши, инсон учун беминнат хизматкор қилиб қўйилиши ва унга тегишли бошқа мўъжизалар ҳақида эмас, унинг янгидан пайдо бўлиб, яна эски ҳолига қайтиши, сўнгра яна янгидан туғилиши ва бу ҳол бардавом эканлиги ҳақида гап бормоқда.\nДунё бунёд бўлганидан бери ойни шундай бир низомга солиб қўйган зот Аллоҳ таоло эмасми?!\n«На қуёшнинг ойга етиб олмоғи дуруст бўлар ва на кеча кундуздан ўзиб кетар. Ҳар бири фалакда сузиб юрар» (40-оят).\nҲеч қачон қуёш ойга етиб олиб, бемаҳалда бош кўтариб қолиши мумкин эмас. Улардан ҳар бири фақат Аллоҳ белгилаган вақтдагина чиқади. Бу низом ҳатто дақиқаларигача аниқдир. Ундан кеч ҳам қолмайди, илгари ҳам кетмайди. Айни тайин қилинган вақтидагина чиқади. Бу жараён дунё бунёд бўлганидан буён давом этиб келмоқда. Бирон марта бирон дақиқага ўзгарган эмас. Ушбу жараённи тақдир қилган зот Аллоҳ таоло эмасми?!\nБирон марта кечаси кундуздан ўзиб кетган эмас. Йил-ўн икки ойнинг ҳар туни қачон бошланиб, қачон тамом бўлиши, куни қачон бошланиб, қачон поёнига етиши дақиқасигача аниқ. Дунё бунёд бўлганидан бери бу жараён ҳеч ўзгармай давом этиб келмоқда. Шу қоидани тақдир қилган зот Аллоҳ таоло эмасми?!\nАллоҳ таоло «Фотир» сурасида қуйидагиларни айтади:\n«Албатта, Аллоҳ осмонлару ерни қулаб тушишларидан ушлаб турур. Агар улар қулайдиган бўлсалар, Ундан ўзга ҳеч ким уларни ушлаб тура олмас. Албатта, У ўта ҳалим ва ўта мағфиратли бўлган зотдир» (41- оят).\nОсмонлару ернинг яратилиши, уларнинг йўқдан бор қилиниши ҳақида гапирмай турайликда, уларнинг туриши ҳақида фикр юритайлик.\nОсмонлару улардаги сонсиз-саноқсиз нарсалар, ер ва ундаги нарсалар қандоқ қилиб бир тартибда турибдилар?\nНима учун бирор нарсага бирон нарса билан маҳкамланмаган бўлсалар ҳам жойларида собит турибдилар?\nНима учун ўз маконларидан бошқа томонга чиқиб қулаб кетмаяптилар?\nМабодо осмонлар ва ер ўз жойларидан қулайдиган бўлса, Аллоҳ таолодан бошқа уларни ушлаб қоладиган зот йўқ.\n«Албатта, У ўта ҳалим ва ўта мағфиратли бўлган зотдир».\nБу борадаги маълумотларни бироз бойитиш мақсадида «Тафсири Ҳилол»нинг «Фурқон», «ар-Раҳмон» ва «Воқеъа» сураларига аталган қисмларидан иқтибослар келтиришга ижозат бергайсиз.\nАввало «Фурқон» сураси тафсиридан иқтибос:\n«У осмонлару ернинг мулки Унга хос бўлган, Ўзига фарзанд тутмаган, мулкида шериги бўлмаган, ҳар бир нарсани ўлчов ила ўлчаб яратган Зотдир» (2-оят).\nЯъни, осмонлару ер ва улардаги барча нарсалар Аллоҳнинг хос мулкидир. Уларни Унинг ягона Ўзигина тасарруф этади. Уларда нимани хоҳласа, шуни қилади.\nБу ҳам баркамоллик, эҳтиёжсизлик сифати. Чунки фарзандга муҳтожлик, унинг ёрдамига кўз тутиш ёки у туфайли ўз номининг бу дунёда сақлаб қолишидан умидвор бўлиш ожиз бандаларга хос. Аллоҳ таоло эса Ўз зоти ила боқийдир. У ҳеч нарсага ҳожати йўқ зотдир.\nЯъни, нарсаларни шундай яратибгина қўймай, аниқ ўлчов билан ўлчаб, шаклини, ҳажмини, замони ва макони, бошқа нарсалар билан бўладиган муносабат ва алоқаларини ҳам очиқ-ойдин, аниқ қилиб яратган.\nҲозирда эса ўша аниқ ўлчов ила яратиш нима ва қандай эканлиги хусусида аниқ илмий маълумотлар пайдо бўлди. Мазкур маълумотлар турли йўллар билан одамларга етказилмоқда. Аммо кўпчилик дунёдаги нарсаларнинг яратилишидаги бу мўъжизавий дақиқликларга эътиборсизлик билан қарайди. Аслида, биттасигагина ибрат кўзи билан қараган заррача ақли бор одам иймонга келиши керак.\nМисол учун ҳавони олайлик. Уламоларнинг айтишича, ҳавонинг йигирма бир фоизини кислород ташкил қилар экан.\n«ар-Раҳмон» сураси тафсиридан иқтибослар:\nЯъни, қуёш ва ой барча жиҳатдан ҳажми, ҳаракати, жойлашиши, улардаги моддалар ва бошқа жиҳатлардан ҳисоб-китобли, ўлчовлидир.\nҚуёш ердан тўқсон икки ярим милён мил узоқдадир. Агар ушбу масофадан озгина яқин бўлса, ер ёниб ёки эриб кетиши керак эди. Аксинча, сал узоқ бўлса, ер музлаб қоларди, иккала ҳолда ҳам ундан асар қолмас эди.\nҚуёшнинг бизга етиб келаётган ҳарорати, унинг мукаммал ҳароратининг икки милёндан бири, холос. Шугина ҳарорат бизнинг ҳаётимизга зарур экан, шугина келяпти. Ундан ортиқ ҳам эмас, кам ҳам эмас.\nШунингдек, ойнинг ҳажми ва ердан узоқлик масофаси сал ўзгарса, ер юзи остин-устун бўлиб кетиши мумкин. Агар ойнинг ҳажми ҳозиргисидан жиндак каттароқ бўлса, унинг тортиш кучи кўпайиб, барча тарафда сув тошқини бўлиб, ер юзини тўфон босар эди.\nБундай улкан юмушни Раҳмон сифатли Аллоҳ бажармаса, бошқа ким ҳам қила олар эди.\nАраб тилида «халойиқ» сўзи жонзот маъносида ҳам ишлатилади. Яъни, ерни Аллоҳ таоло барча жонзотлар учун муносиб қилиб қўйди.\nМаълумки, ер борлиқдаги сон-саноқсиз мавжудотлардан биттаси, шунда ҳам энг кичикларидан бири ҳисобланади. Лекин ўша ернинг яратилиши, унинг жонзотлар яшаши учун мос бўлиши ва ҳоказо ҳолатлар Аллоҳ таоло чексиз қудратининг ёрқин далилидур.\nЕрдаги ҳаво, сув, тупроқ, ернинг тортиш кучи ва бошқа милёнлаб хусусиятларни ким вужудга келтирди?\nФақат вужудга келтирибгина қолмай, уларни бир-бирига мослаб, жонзотлар учун, уларнинг ҳаёт кечириши учун, хусусан, инсон учун хизматкор қилиб қўйди?\nБуларнинг бирортасини ҳам Раҳмон сифатли Аллоҳдан бошқа ҳеч ким қила олмайди!\n«У(ер)да мевалар ва гулкосали хурмолар бор» (11-оят).\nАллоҳ таоло ерни яшаш учун мослаб қўйган деганда, жонзотларнинг ризқ-рўзини сероб қилгани ҳам назарда тутилади. Турли-туман мева-чевалар ичида гулкосали хурмолар ҳам борлигини алоҳида зикр қилаётганининг боиси-хурмо араб диёрида энг сероб мева бўлиб, таркибида беҳисоб фойдали моддалар мужассам топгандир.\nМеваларнинг шаклини, таъмини, фойдалик ва шифобахшлик даражаларини турли-туман қилиб ким яратди?\nНима учун бир ерда ўсган турли мевалар таъми турлича бўлади?\nБуларнинг барчасини Раҳмон сифатли Аллоҳ таоло ато қилмаса, бошқа кимнинг ҳам қўлидан келарди.\nМевалар лаззатланиш учун истеъмол қилинса, ушбу оятда асосий озуқа бўлмиш донли неъматлар эслатилмоқда. Шу билан бирга, инсон тўла роҳат олиши хушбўй ҳидларни ҳидлаш билан бўлишлиги эътиборидан райҳон ҳам зикр қилинмоқда.\nҲар бир донли экиннинг ўсиши, дон бўлиши ва унинг жонзотларга озуқа бўлиши, алоҳида-алоҳида мўъжиза эмасми?! Донларга озуқа бўлиш хусусиятини ким берди экан? Албатта, Раҳмон сифатли Аллоҳдан бошқа ҳеч ким бера олмайди!\nДунёда қанчадан-қанча хушбўй гуллар бор. Уларнинг чиройини айтмайсизми! Рангларининг хилма-хиллигини айтмайсизми! Қайси рассом уларга бўёқ берди экан. Ҳидларини-чи? Ҳидларни қаёқдан олишди у гуллар?\nЖавоб битта: буларга фақат Раҳмон сифатли Аллоҳ таологина қодир.\n«Дарё-денгизларни бир-бири билан учрашадиган қилиб қўйди» (19-оят).\nБиз «дарё-денгиз» деб таржима қилган ибора матнда «икки денгиз» маъносида келган. Уламолар икки хил-чучук ва шўр сувли денгиз дейишган, бизнинг тилимизда чучук сувлини дарё деганимиз учун биз дарё-денгиз деб таржима қилдик. Бу маънони алоҳида таъкидлаб шарҳлашнинг боиси кейинроқ аён бўлади. Чучук ва шўр сувли дарё денгизларнинг учрашиб туришида катта илоҳий мўъжиза бор экан. Бу келаси оятдан билинади.\n«Ўрталаридаги тўсиқдан ошиб ўтолмаслар» (20-оят).\nЯъни, шўр денгиз билан чучук сувли дарё ўртасида бир тўсиқ бўлиб, улар бир-бирларига аралашиб кетмайди.\nҲақиқатдан ҳам дарёларнинг суви денгизларга тинмай қуйилиб туришига қарамай, денгизнинг суви чучук бўлиб, дарёнинг суви шўр бўлиб қолмайди.\nАраб олимларидан доктор Муҳаммад Мутаваллининг таъкидлашларича, Форс кўрфазида денгиз остидан чучук сувли булоқлар куч билан отилиб чиқар экан. Олимлар текшириш ўтказганларида, ўша булоқларнинг суви денгизнинг шўр сувига ҳеч аралашмасдан юқорига отилиб чиқаркан. У булоқлар Кўкбод номи ила машҳур бўлиб, ғоввослар ичиб, фойдаланишар экан.\nЙўқ, албатта. Фақат Раҳмон сифатли Аллоҳгина бу улуғнеъматни беришга қодир.\nАгар ҳозирги сувнинг ҳажми ер куррасининг тўртдан уч қисмини эгалламаса бўлармиди, сувнинг кўпи шўр бўлмаса-чи? Йўқ, бўлмасди. Ҳаммаёқ сасиб кетарди. Ерни тозалаб турли заҳарли газларни ҳазм қилиб турган нарса ушбу шўр сув эмасми? Ва ҳоказолар. Буларнинг ҳаммасини жонзот учун, хусусан, инсон учун фойдали қилиб берган Раҳмон сифатли Аллоҳ таоло эмасми?!\n«Бас, Роббингизнинг қайси неъматларини ёлғон дея олурсиз?! У иккисидан луълуъ ва маржон чиқар» (21-22-оятлар).\nЯъни, бу икки дарё-денгиздан луълуъ ва маржон чиқади. Луълуъ денгиздаги сонсиз-саноқсиз ажойиботлардан биридир. У денгизнинг энг қаърида, садафнинг ичида, турли хавф-хатарлардан сақланган ҳолда бўлади. У бир ҳайвон бўлиб, ўзининг тузилиши ва ҳаёт тарзи билан бошқа жониворларнинг барчасидан ажралиб туради. Унинг луълуъга айланиши жараёни ҳам ажиб. Мазкур ҳайвоннинг овчининг тўрига ўхшаш нозик тўри бўлиб, қорнига сувнинг тозаланиб киришини таъминлайди. Ўша тўрнинг остида ҳайвоннинг оғизлари, ҳар бир оғизнинг тўрттадан лаби бор. Агар қум ёки майда тош ёки зарарли жажжи ҳайвон садаф ичига кирса, ҳалиги ҳайвон ўзидан ёпишқоқ модда чиқара бошлайди ва кирган нарсани у билан қоплайди. Сўнгра у қотиб луълуъга айланади.\nМаржон ҳайвони ҳам худди шундай ҳолатдадир. Ушбу денгиз неъматларини Раҳмон сифатли Аллоҳ бермаса ким беради?!\n«Воқеъа» сураси тафсиридан иқтибослар:\n«Биз сизларни яратганимиз, ишонсаларинг-чи!» (Воқеа 57).\nОятда одамларга лутф билан хитоб қилаяпти. Инсон сўзи «нисён»дан келиб чиққан, дейди араб тилшунослари. Нисён эса «унутиш» дегани.\nЎзингиз чиқарадиган манийни ўйлаб кўринг-а! Уни сизлар яратасизми ёки Биз яратувчимизми?!» (Воқеа: 58-59 оятлар).\nИнсоннинг яралиши эркак киши манийсининг аёл киши бачадонига тўкилиши ва у ердаги урчишдан бошланади.\nДемак, инсон яратилишининг бошланиш жараёни эркакнинг манийси экан.\nЙўқ! Албатта, Раҳмон сифатли Аллоҳ яратмаса, бошқа ҳеч ким ярата олмайди. Инсон бу ишда воситачи, холос. Умуман, одамнинг дунёга келишида ота-она бир восита бўладилар, холос. Эркак уруғи аёл бачадонига тўкилиб бўлгач, энди бундан уёғига икковлари ҳам ҳеч бир жараёнга аралаша олмай, томошабин бўлиб қараб тураверишади. Бошқа ҳеч нарса қила олишмайди. У бир томчи жирканч сувнинг баркамол инсонга айланиши учун Аллоҳ таолонинг қудрат қўли ишга тушади.\nИлмий тадқиқотлардан аён бўлишича, эркакдан аёл бачадонига тушган манийда милёнлаб ҳайвонлар бўлар экан. Шулардан фақат биттасигина аёл тухуми билан урчийди экан. Ана шу пайтда инсон шакллана бошлайди. Урчишдан кейин тухумча милён-милён ҳужайраларга бўлинади. Уларнинг ҳар бир тўпи ўзига хос хусусиятга эга бўлиб, бошқасидан фарқ қилади. Бир тўпи суяк ҳужайралари бўлса, бошқаси асаб ҳужайралари, учинчиси кўз бўлиши лозим бўлган ҳужайралар, тўртинчиси қулоқ ва ҳоказо. Бу тўпларнинг ҳар бири ўз вазифасини тўла бажаришга киришади. Кўз ҳужайралари, жуда аниқлик ва нозиклик билан ўз жойини топиб жойлашиб, кўзни ташкил қиладилар, қоринга ёки сонга ёпишиб қолмайдилар. Айнан кўз бўладилар, дунёнинг машҳур рассомлари ўхшата олмай қийналадиган мўъжиза кўзга айланадилар. Бошқа ҳужайра тўплари ҳам, худди шунга ўхшаб, ўз вазифаларини адо этадилар. Ушбу ишларнинг қайси бирига инсон - ота ёки она аралаша олади? Ёки бу жараёнлар ўз-ўзидан кечади деб ўйлайсизми?\nУндан кейин, инсон деганимиз, фақат кўз, қулоқ, қўл, оёқдан иборат эмас. Унинг руҳи бор. Инсонга руҳни ким беради? Унинг ҳис-туйғулари, феъл-атвори, тафаккури ва ҳоказолари бор. Буларни унга ким беради? Отасими ёки онасими? Ё бўлмаса, бу нарсалар ҳам тасодифан пайдо бўлиб қоладими?\nЖавоб битта, у ҳам бўлса, инсонга буларнинг ҳаммасини Раҳмон сифатига эга бўлган Аллоҳнинг Ўзигина беришга қодир.\nИнсоннинг бошланиши деганда шулар тушунилади. Унинг охири ҳам улкан мўъжиза, кишининг ақлини лол қолдирадиган ишдир. Буни ҳам ғофил инсон тузукроқ ўйлаб кўрмайди. Ҳар куни қанчадан-қанча кишилар вафот этади. Лекин бу жараённи ҳеч ким тафаккур ила кузатмайди. Ўлим кўп такрорланаверганидан инсон бу ҳодисага кўникиб қолган. Аслини олганда, бу ҳодиса ҳам Аллоҳнинг қудратига далолат. Кейинги оятлар ушбу ҳақиқатни баён қилади.\n«Ўзингиз экаётган нарсани ўйлаб кўринг-а! Уни сиз ундирасизми ёки Биз ундирувчимизми?» (63-64 - оятлар).\nИнсон ва ҳайвон фойдаланадиган ўсимликни олиб кўрайлик. Унинг униб ўсишида, мева-маҳсулот беришида инсоннинг қандай ўрни бор? У Аллоҳ яратган ерга, Аллоҳ яратган уруғни Аллоҳ яратган тан аъзоларини ишлатиб, сепади, холос. Қолганига ҳеч нарса қўлидан келмасдан қараб тураверади. Уруғнинг униб чиқиши учун ер, сув, уруғлик ва кимёвий моддаларнинг ўзигина кифоя қилмайди. Уруғнинг ичида Аллоҳнинг қудрат қўли ҳаракатга солиб турган ички имконият бор. Ана ўша ишга тушиб ажойиботлар содир бўлади. Кўпгина ўзгариш, ўсишлардан уруғи олинган набототга ўхшаш ўсимлик ўсиб чиқади.\nУнга ким шакл беради?\nКим ранг беради?\nЎз-ўзидан бўладими ё?\nИнсон бу ишни амалга ошириш у ёқда турсин, ўша ўсимликка ўхшатиб расм чиза олмай овора бўлади. Ҳаммасини ҳам бир ёққа қўйиб туриб, «Биринчи ўсимлик қаёқдан пайдо бўлди?» деб савол берайлик-чи. Жавоб битта! Раҳмон сифатли Аллоҳдан бошқа ҳеч ким пайдо қилган эмас.\nУшбу ҳақиқатни эслатиб туриш учунми, баъзида ҳамма шарт-шароит бўлиб турса ҳам, экин ўсмай қолаверади ёки ўйлаган ҳосилни олиб бўлмайди. Чунки бу ишда инсон бир воситачи холос. Ҳақиқий иш бажарувчи Аллоҳнинг Ўзи. У ҳар бир нарсага қодир!\n«Агар хоҳласак, Биз уни қуруқ чўпга айлантириб қўямиз. Сизлар эса надоматда ажабланиб: «Албатта, биз зиён кўрганлармиз. Балки маҳрум бўлганлармиз, (дейсизлар) (65-67-оятлар).\n«Агар хоҳласак, Биз уни қуруқ чўпга айлантириб қўямиз».\nҲа, Аллоҳ таоло Ўзи хоҳлаган лаҳзада ям-яшил бўлиб турган дов-дарахт, ўт-ўлан ва экин-тикинларни қуруқ чўпга айлантириб қўйиши жуда ҳам осон. Бу ишни бандаларига эслатиб туриш учун ҳар замонда, намуна тариқасида мисоллар кўрсатиб ҳам туради. Агар Аллоҳ хоҳлаб набототларни қуруқ чўпга айлантириб қўйса, бандалар нима қила олади? Ҳеч нарса. Уларнинг қила оладиган иши\nБас, шундоқ экан, бандалар ўзлари экаётган нарсаларни ундирувчи зот – Аллоҳ таолога иймон келтириб, У зотга ибодат қилсалар бўлмайдими!\nҚуръони Карим Аллоҳнинг қудратига далолат қилувчи ҳужжатларни келтиришда давом этиб, инсон ҳар доим муҳтож бўлиб турадиган неъматлардан бири бўлмиш сув ҳақида сўз очади:\n«Ўзингиз ичадиган сувни ўйлаб кўринг-а! Уни булутлардан сиз туширасизми ёки Биз туширувчимизми?» (68-69-оятлар).\nСув ҳаёт манбаи дейилади. Сувсиз ҳаётни тасаввур қилиб бўлмайди. Хўш, ушбу сувнинг вужудга келишида инсоннинг қандай хизмати бор? У сувни ичишдан ва булғашдан бошқа юмушга аралаша олмайди. Ҳаммаси фақат Раҳмон сифатли Аллоҳнинг қудрати билан бўлади.\nОхирги пайтда инсон булутлардан ёмғир ёғдиришга уриниб кўрди. Лекин бу тажриба, холос. Бу уринишнинг оқибатида катта ноқулайликлар ҳам келиб чиқмоқда. Қолаверса, бор нарсага таъсир ўтказишдан иборат, холос. Худди ер остидан булоқ ёки қудуқ қазиб сув чиқазгандек, холос.\nИнсон кундалик ҳаётида давомли равишда сувга ҳожати тушиб туради. Уни тинмай истеъмол қилади. Лекин сувнинг асли қаердан келганини кўп ҳам ўйлаб кўрмайди. Агар инсоф билан, синчиклаб ўрганганда эди, Аллоҳнинг қудратига қойил қолиб, ибодатига шошиларди. Чунки Аллоҳ хоҳласа, бир зумда сувнинг чучуклик хусусиятини йўқотиб, шўр қилиб қўйиши ҳам мумкин. Ҳа,\n«Агар хоҳласак, Биз уни шўр қилиб қўямиз. Шукр қилсангиз-чи!» (70-оят).\nАллоҳ таолонинг неъматларини ўзининг зиддига солиштириб кўрилганда уларнинг қадри билинади. Ғофил бандалар тайёр сувни хоҳлаганича ишлатиб юриб ўрганиб қолганлар. Уларга бу нарса ўзи шундоқ бўлиши керакдек кўринади. Шунинг учун ҳам, ҳаёт манбаси бўлган сувни уларга берган зотни унутиб қўядилар. Лекин улар бир тасаввур қилсинлар-а!\n«Агар хоҳласак, Биз уни шўр қилиб қўямиз».\nУ ҳолда бандалар нима қила оладилар? Дунёдаги барча сувлар шўр бўлиб қолди. Бутун дунёнинг ҳоли нима бўлади. Шўр сувни қайта ишлаб чучук қилиб олаверадиларми? Буни қилиш учун қанча куч-қувват, маблағ, вақт ва илм керак? Қолаверса, қайта ишланган сув Аллоҳ берган сувчалик бўлармиди?! Ундан ҳам қолаверса, сувни қайта ишлашни Аллоҳ билдирмаса, банда қаердан ҳам била олар эди! Эй, ожиз бандалар!\nКеласи оятларда Аллоҳнинг инсонга берган яна бир неъмати-олов ҳақида сўз боради:\n«Ўзингиз ёқадиган оловни ўйлаб кўринг-а! Унинг дарахтини сиз яратгансизми ёки Биз яратувчимизми?» (71-72-оятлар).\nОловсиз ҳам инсон ҳаётини тасаввур қилиб бўлмайди. Ҳар доим унга инсоннинг ҳожати тушиб туради. Лекин оловнинг ёниши ва ундан фойдаланиш одатдаги ҳолга айланиб, уни ким яратган, ёниш хусусиятини унга ким берган, деб ўйлаб кўриш доим ҳам инсоннинг эсига келавермайди. Оловнинг ёқилғиси дарахт. Унинг қандай вужудга келишини аввал ўргандик. Нима учун дарахтни дарахтга ишқалса ўт чиқади? Олов мўъжизасини ҳали ҳеч ким ўргана олгани йўқ.\nАгар Аллоҳ таоло бандаларга олов неъматини бермаганида, уни келтириб чиқарувчи сабабларни жорий қилмаганида бандаларнинг ҳоли нима бўлар эди? Ҳеч бўлмаса, шуни ўйлаб кўрмайдиларми? Ўзлари ёқадиган оловнинг дарахтини яратган зотга иймон келтириб, ибодат қилмайдиларми?! Ҳа, ўйлаб кўрсинлар.\nБунга ўхшаш далил ва ҳужжатлар жуда ҳам кўп. Биз гапни чўзмаслик учун фақат улардан бир нечтасинигина ўта содда ҳолда келтирдик. Бу маънода кўпроқ маълумот олмоқчи бўлганлар махсус адабиётларга мурожаат қилишлари мумкин.\nЭнди Аллоҳ таолонинг борлигига соф илмий далиллар билан танишиш учун илмий тарафлардан чиққан баъзи маълумотлар билан танишиб чиқайлик.\nАмерикадаги илмий журналлардан бири атом, фалакиёт, биология ва математика олимлари билан ўтказган сўровдан кейин жумладан, қуйидаги маълумотларни эълон қилган:\n«Олимларнинг таъкидлашларича, уларда бу дунёнинг низомини тутиб турган улуғнарса бор. Ўша зот уларни ўз риоясига олиб туради. Ўзининг чексиз раҳмати ила қамраб ва илми ила ўраб туради.\nДоктор Райннинг айтишича, унинг лабораторияларда олиб борган тажрибаларида инсоннинг жисмида руҳ ва назарга тушмайдиган бошқа жисм борлиги собит бўлган.\nБошқа бир олимнинг айтишича, самовий динларда Аллоҳ деб номланган улуғнарсанинг бу дунёдаги атом қуввати ва бошқа қувват ҳамда қонунларни бошқариб туришида ҳеч қандай шубҳа йўқ».\nБунга ўхшаш маълумотлар ҳақидаги манбалар ҳам кундан кунга кўпайиб бормоқда. Истаган киши ўшаларга мурожаат қилиши мумкин.\nҲамза 14:44 / 23.08.2019\n05:00 / 03.12.2016 23734\n00:24 / 03.12.2016 6601\n2541 13:35 / 09.09.2019\n1172 13:00 / 04.01.2021\n3771 16:02 / 20.07.2020\n3731 19:13 / 24.02.2018\n987 12:45 / 28 апрель\n3152 05:20 / 10 апрель


27 октябрь куни 19 ёшгача бўлган аёллар жамоалари ўртасида футбол бўйича Осиё чемпионати-2017 саралаш мусобақаси бошланади, хабар қилди Осиё футбол конфедерацияси расмий сайтига асосланиб «Газета.uz».\nСаралаш мусобақалари Осиёнинг тўрт шаҳри — Нанкин (Хитой), Душанбе (Тожикистон), Янгон (Мьянма) ва Ханой (Вьетнам)да бўлиб ўтади. Мезбон мамлакатлар (Хитойдан ташқари) билан биргаликда яна 11 мамлакат: Австралия, Иордания, Таиланд, Хитой Тайбэйи, Эрон, Ўзбекистон, Фаластин,Ҳиндистон, Гонконг, Қирғизистон, Шимолий Мариана ороллари жамоалари иштирок этади.\nҚуръа ташлаш якунлари бўйича тўрт гуруҳ шакллантирилди. Осиё чемпионати финал қисмига фақатгина гуруҳ ғолиблари йўл олади ва сўнгги қитъа биринчилигининг энг яхши тўрт жамоаси -Япония, КХДР, Жанубий Корея ва Хитой термалари билан августда Хитойда бўлиб ўтадиган 2017 йилги Осиё чемпионатида баҳсларни давом эттиради.\nЎзбекистон термаси ўрин олган B гуруҳи саралаш ўйинлари 27−31 октябрь кунлари Душанбедаги Марказий республика стадионида бўлиб ўтади. Ўзбекистон U-19 аёллар термаси Тожикистон (27 октябрь, 17:00), Гонконг (29 октябрь, 14:00), Хитой Тайбэйи (31 октябрь, 14:00) жамоалари билан баҳслашади.\nA гуруҳи: Австралия, Иордания, Шимолий Мариана ороллари / 2−6 ноябрь;\nB гуруҳи: Ўзбекистон, Хитой Тайбэйи, Гонконг, Тожикистон / 27−31 октябрь;\nC гуруҳи: Таиланд, Мьянма, Фаластин, Қирғизистон / 20−24 декабрь;\nD гуруҳи: Эрон, Вьетнам, Ҳиндистон / 2−6 ноябрь.\nБундан аввалроқ Ўзбекистон U-19 аёллар термаси Марказий Осиё футбол ассоциациясининг CAFA Women’s Cup халқаро мусобақасида Эрон, Тожикистон ва Қирғизистон термаларини йирик ҳисобда мағлубиятга учратган ҳолда ғолиб бўлган эди.\nФутбол учун терма Осиё курашади Кубоги жамоаси аёллар


Туркманистонда ўзбек тилидаги дарслар тўхтатилди\nТуркманистонлик ўзбеклар она тилида ўқиш имконидан маҳрум бўлди.\nМустақиллик йилларида Туркманистоннинг ўзбеклар зич яшайдиган ҳудудларидаги мактабларда кескин қисқартирилган ўзбек тили дарслари батамом тўхтатилди. Бу ҳақда муҳожиратдаги мухолифат гуруҳларига тегишли “Туркманистон хроникаси” сайти хабар қилди. Озодлик билан суҳбатлашган туркманистонлик ўзбеклар эса ўзбек тили ва адабиёти дарсларининг тугатилганига қарийб бир йил бўляпти, дея маълум қилди.\nТуркманистондаги ўзбек мактаблари ўтган асрнинг 90-йилларида тугатила бошлади, ўзбеклар зич яшайдиган Лабоп ва Тошҳовуз вилоятларидаги мактаблар тўлалигича туркман мактабларига айлантирилиб, ўзбек тилида фақат икки фан - ўзбек тили ва адабиёти дарслари қолдирилган эди.\nИнсон ҳуқуқлари бўйича туркман ташаббуси ташкилоти раҳбари Фарид Туxватулин собиқ иттифоқ даврида амал қилган ўзбек мактабларидан бугун ном-нишон ҳам қолмади дейди:\n- 2000 йилларда ўзбек тилида ўқитиладиган дарслар ҳам секин-секин тўхтатила бошланди. 2005 йилгача туркман мактабларида ўқишни бошлаган болалар ўзбек тили ва адабиёти дарсларидан таълим олган бўлсалар, 2005 йилдан кейин ўқишни бошлаган болалар бу имкониятдан ҳам маҳрум қилинди. Ўтган йилнинг сентябр ойидан бошлаб ўзбек тили ва адабиёти дарслари тамоман тўхтатилди. Бугун ўзбеклар зич яшайдиган Лабоп ва Тошҳовуз вилоятларидаги ўзбек болалари она тилида таълим олиш ҳуқуқидан батамом маҳрум бўлган,- дейди Фарид Тухватулин.\nУнинг айтишича, 90-йилларда ўзбеклар Туркманистон аҳолисининг 10 фоиздан кўпроғини ташкил этарди ва Тошҳовуз ҳамда Лабоп вилоятларида 60га яқин ўзбек тилидаги мактаблар фаолият юритган. Бироқ, дейди Фарид Тухватулин, мустақиллик йилларида мамлакат раҳбарлари миллий озчиликларга қарашли мактабларини йўқ қилишга киришди.\nТуркманистоннинг Тошҳовуз шаҳрида истиқомат қиладиган ва Озодлик билан исми сир қолиши шарти билан гаплашган ўзбеклардан бири айтишича, ўзбек тилидаги мактаблар ёпилганидан сўнг уч нафар фарзандини рус тилидаги мактабга ўтказишга тўғри келган:\n- Биласизми, биз ўзбеклар туркманларга нисбатан ёмон яшаяпмиз, деб айта олмайман. Лекин ўзбек мактабларининг кетма-кет ёпилгани ёмон бўлди. Яқин атрофимда илгари иккита ўзбек мактаби бор эди. Ҳозир уларнинг ҳаммаси туркман мактабларга айлантирилди. Мен эса болаларимни рус тилидаги мактабга бердим. Бу масаланинг яна бир томони ҳам бор. Ўзбек мактаблари яхшику-я, лекин уни битиргандан сўнг болалар қаерга ҳам ўқишга борарди, чунки Туркманистонда ўзбек тилидаги олийгоҳнинг ўзи йўқ. Ўзбекистонга бориб ўқиш эса жуда қийин, ўртада виза деган бало бор,- дейди тошҳовузлик суҳбатдош.\nЎзбекистонлик туркманлар эса, Туркманистонда яшаётган ўзбеклардан фарқли ўлароқ она тилларида таълим олиш имкониятига эга. Ўзбекистондаги туркман миллий-маданий марказининг Тошкент шаҳар бўлими раҳбари Орум Авездурдиевнинг Озодликка айтишича, мустақиллик йилларида Ўзбекистондаги туркман мактаблари эркин фаолият юритмоқда:\n- Республика бўйича презиндетга маълумот берганимизда 51та мактаб деб берганмиз. Мактабларнинг асосий қисми Қорақалпоғистонда. Қорақалпоғистонда 47та мактаб бор. Хоразм, Бухорода биттадан.\nМактабларнинг аксариятида таълим тўлалигича туркман тилида олиб борилади, дейди О. Авездурдиев.\n- Қорақалпоғистонда Тўрткўл, Элликқалъа, Беруний деган жойлар бор. Ўша ердаги мактабларнинг ҳаммаси 100 фоиз туркман йилида. Дарсликларни таржима қилиб Тошкентнинг ўзида чиқариб бераяпти.\nАвездурдиев, мустқиллик йилларида туркман мактаблари сони камайгани йўқ, дея қўшимча қилади.\nЎтган йилнинг 19-20 октябр кунлари Ўзбекистон Президенти Ислом Каримов туркманистонлик ҳамкасби таклифига мувофиқ Хоразмнинг Шовот туманига туташ Тошҳовуз шаҳрида “Туркман-ўзбек дўстлиги” фестивалида иштирок этган эди. Бу учрашувда икки халқнинг абадий дўстлиги ҳақида баландпарвоз сўзлар айтилди. Ҳукуматлар даражасида гуманитар ҳамкорлик тўғрисида шартнома ҳам имзоланди. Бироқ бу шартномада туркманистонлик ўзбекларнинг ўз она тилларида таълим олиш ҳуқуқлари инобатга олинмаган кўринади.\nТуркманистонлик ўзбеклар она тилида ўқиш имконидан маҳрум бўлди


Сарвар Отамуратов: “Ишлаб чиқаришга йўналтирилмаган харажатларни қисқартириш лозим”\n17:28 / 18.11.2016 4775\n2016 йил 18 ноябрь куни Ўзбекистон “Миллий тикланиш” демократик партиясидан Ўзбекистон Республикаси Президентлигига номзод Сарвар Отамуратовнинг Тошкент вилояти сайловчилари билан учрашуви бўлиб ўтди. Бу ҳақда ЎзМТДП Тошкент вилояти Кенгаши Ахборот хизмати хабар бермоқда.\nУчрашувда турли соҳалар, давлат ва жамоат ташкилотлари вакиллари, хотин-қизлар, ёшлар, маҳалла фаоллари, партия аъзолари ҳамда оммавий ахборот воситалари ходимлари иштирок этдилар. Учрашув вилоятнинг барча туман ва шаҳарларидаги сайловчилар билан онлайн видеоконференцалоқа тарзида ташкил этилди.\nУчрашувни Халқ депутатлари Тошкент вилояти Кенгашидаги Ўзбекистон “Миллий тикланиш” демократик партияси гуруҳи раҳбари Абдужаббор Сайдуллаев очиб берди ва айни пайтда сайловолди ташвиқоти жараёни қизғин паллага кирганлигини таъкидлади. Номзод ва унинг ишончли вакиллари жойларда сайловчилар билан учрашувлар орқали, партия ташвиқот гуруҳлари оммавий ахборот воситаларида Сарвар Отамуратовнинг сайловолди Дастурини қонунда белгиланган шакл ва усулларда кенг ташвиқот қилаётганлигини айтиб ўтди.\nНомзоднинг Тошкент вилоятидаги ишончли вакили Шуҳрат Насимов иштирокчиларга Сарвар Отамуратовни таништирар экан, унинг таржимаи ҳолига батафсил тўхталди.\nШундан сўнг, Ўзбекистон Республикаси Президентлигига номзод Сарвар Отамуратов сайловолди Дастури юзасидан нутқ сўзлади.\nНомзод ўз сўзида, Тошкент вилояти ривожланган саноати, иқтисодиётни равнақ топишига имкон берувчи географик ўрни, улкан маъдан ва хом ашё заҳираси билан республикада алоҳида ўринга эга эканини таъкидлади. Вилоят меҳнаткашлари ўз фидоийлиги ва бунёдкорлик салоҳияти билан мамлакатимизда амалга оширилаётган изчил ислоҳотларга муносиб ҳисса қўшиб келишаётганини эътироф этиб ўтди.\nЎзбекистон “Миллий тикланиш” демократик партиясидан Ўзбекистон Республикаси Президентлигига номзод Сарвар Отамуратов бевосита сайловолди Дастурда белгиланган вазифаларга сайловчилар эътиборини қаратар экан, тарихий, маданий, бой маънавий-ахлоқий қадриятлар ва анъаналар асосида жамиятда юксак ҳуқуқий ва сиёсий маданиятни мустаҳкамлаш ҳамда маънавий юксалишга эришиш масалаларига устувор аҳамият қаратилганини таъкидлади.\nХусусан, Дастурда мамлакатимизда миллий иқтисодиётни янада ривожлантиришнинг аниқ механизмлари акс эттирилган. Номзод “Халқнинг маънавий-руҳий тикланиши — иқтисодий ислоҳотларнинг негизидир” тамойили остида Ватанимиз тараққиёти ва халқимиз фаровонлиги ошишида иқтисодиёт ҳал қилувчи аҳамиятга эга деб ҳисоблайди.\nНомзод учрашувда айтиб ўтганидек, бу борада ишлаб чиқаришга йўналтирилмаган харажатларни қисқартириш, маҳаллий саноат самарадорлигини янада оширишнинг ҳуқуқий асосларини изчил такомиллаштиришга эришиш лозим. Хорижий маҳсулотлар ўрнини босадиган маҳсулотларни ишлаб чиқараётган маҳаллий ишлаб чиқарувчиларни самарали қўллаб-қувватлаш орқали миллий бозорни сифати паст, халқаро андозаларга мос келмайдиган маҳсулотлардан муҳофаза этиш зарур.\nУчрашувда номзод мамлакатимизнинг барча ҳудудлари қатори Тошкент вилоятида ҳам маънавий-маърифий, сиёсий ва суд-ҳуқуқ, ижтимоий ва иқтисодий соҳаларда амалга оширилаётган ишларни янги босқичга кўтариш, олиб борилаётган ислоҳотларнинг самарадорлигини ошириш, ўз ечимини кутаётган масалаларни ижобий ҳал этиш ҳамда фойдаланилмаётган имкониятларни тўлиқ ҳаётга татбиқ этиш юзасидан ўз таклифларини билдирди.\nНомзоднинг сайловолди Дастури учрашув иштирокчиларида катта қизиқиш уйғотди. Сайловчилар Дастурда илгари сурилган вазифалар юзасидан ўз муносабатларини билдирдилар.\nХусусан, учрашувда номзоднинг сайловолди Дастурини қўллаб-қувватлаб Олмалиқ шаҳар “Ҳунармандлар” уюшмаси раиси М.Ўлмасова, меҳнат фаҳрийси\nН.Жўрабоев ва бошқалар сўзга чиқдилар.\nУчрашув сўнгида С.Отамуратов иштирокчиларнинг барча саволларига жавоб берди.\nТошкент вилоятининг тоғли ҳудудларига олиб борувчи йўлда янги турдаги кўчма фоторадар иш бошлади\nФВВ Тошкент вилоятида тактик-махсус ўқув машқлар ўтказди\nТошкент вилоятида фоторадарга тушувчилар рўйхатида Тошкент шаҳри автомобиллари етакчи


Иккинчи мавсум бошланди – Сурхон тонги\nБош саҳифа / Иқтисодиёт / Иккинчи мавсум бошланди\nИюн 12, 2019\tИқтисодиёт Изоҳ қолдириш 503 Кўрилди\nБу мавсум пиллакорларимиз учун омадли келди. Ипак қурти боқишнинг илғор усулларини ишлаб чиқаришга жорий этган соҳа ходимлари оилавий звенолар ва фермер хўжалик-ларининг аъзоларига ғамхўрликни кучайтиргани ва пиллакорлар ўз вақтида меҳнатига яраша рағбатлантирилгани боис 1500 тоннадан кўпроқ саноат учун қимматбаҳо хомашё йиғиштириб олинди.\nДастлабки ютуқдан руҳланган соҳа ходимлари айни пайтда уч бос қичда ипак қурти боқишга азм қилган ҳолда меҳнат қилишаяпти.\nМана иккинчи йилдирки, пиллакорларимиз иссиқ иқлим шароитида ҳам ипак қурти боқиш ва мўл ҳосил етиштириш тажрибасини соҳага қўллашмоқда. Бугунги кунда Қумқўрғон ва Жарқўрғон туманлари “Агро пилла” МЧЖлар қошида ташкил этилган инновацион қуртхоналарда тажрибали пиллакорларни жалб қилган ҳолда ипак қурти парваришланаяпти. Умуман, вилоят бўйича иккинчи босқичда жами 5460 қути ипак қурти боқилаётир. Ипак қуртининг озуқаси — тут барг захираси ҳисобга олиниб, 300 тонна “кумуш тола” тайёрлаш режалаштирилган. Соҳа мутахассислари ипак қурти боқувчиларга ҳамма қулайликларни яратишган. Қуртхоналардаги ҳароратни мўътадил сақлаш,пиллакорларга амалий кўмак бериш, қисқаси, кўзланган ҳосил етиштириш учун барча чоралар кўрилаяпти.\nТэглариккинчи мавсум пилла\nОлдинги ИИБ – замонавий бинода\nКейинги Тадбиркорлар билан мулоқот